text:
E-libri
Un e-libri (oben e-book par inglês) al è un "libri electronic", ven a stâi l'ecuivalent in formât electronic di un libri stampât.
Nol esist un unic formât par i libris electronics: a esistin e-libris in formât di test sempliç (TXT), in formât Postscript (PS), in formât HTML e une vore di formâts, jenfri di lôr il difondût formât PDF (Formât Puartatil par i Documents), svilupât in origjin da Adobe.
Un e-libri al pues jessi otignût di un libri stampât doprant il Ricognossiment Otic dai Caratars (OCR), al pues jessi publicât tal stes timp de version su cjarte, o fintremai rimplaçâle, taiant cussì lis spesis di publicazion.
Jenfri i ponts a favôr dai e-libris al è la puartabilitât e la interativitât, la pussibilitât di fâ copiis e stampis, i vantaçs economics e ambientâi di no avalêsi da stampe. I svantaçs dai e-libris invezit rivuardin par solit lis problematichis dal particolâr formât electronic, dal dirit di autôr, e plui in gjenerâl il fat di jessi dipendents di un ordenadôr par la leture.
Intai ultins agns, a àn començât a fassi viodi sul marcjât lis pagjinis electronichis, ven a stâi imprescj cuntun piçul visôr apueste par lei i e-libris cence bisugne di un ordenadôr.
[cambie] Leams esternis
[cambie] archivis di e-libris par furlan
- (furlan) E-libris da friul.net
- (furlan) (talian) E-libris de associazion San Giorgio Insieme
- (furlan) E-libris di pre Beline intal sît di Glesie Furlane
- (furlan) E-libris par furlan intal progjet Gutemberg


c: text/html

text:
Natisse
Il Natisse (loc. Natissa) al è il flum che al travierse Aquilee.
Il Natisse al nas da risultivis dai Roncùs, al confin fra Tierç e Aquilee, al cjape su il flum di Tierç in localitât puint da Vergjinis e al va a butâsi inte lagune di Grau. A voltis al è ancje considerât di gjenar feminîl (la Natisse).
Al timp dai Romans, il Natisse al jere navigabil fin al mâr, e a Aquilee al jere un puart impuartant, cun rescj ben visibii ancjemò vuê. Po il flum al fo planc a planc bandonât, e intal 1400 un grant taramot che al scjassà il Friûl al fasè deviâ il so cors, che duncje al dì di vuê al è diviers di chel de ete romane.

robotstxt: allowed

filter: keep


text:
Clitic
Il clitic al è un element gramaticâl cuntun compuartament medi jenfri un foneme peât a une peraule e une peraule. Dal pont di viste de sintassi al ten un compuartament plui dongje alis peraulis ma no cul sun che al va plui daûr a lis peraulis che al à dongje. Un clitic tal stes timp al à cualchi proprietât di une peraule e cualchidune altre che e je tipiche di un afis. Tancj clitics a puedin jessi spiegâts te storie de formazion de lenghe tant che un procès par lâ daûr a la gramatiche: ven a stâi se al veve une proprietât indipendent, tal timp al va a cuistâ proprietâts di un afis. Tal stadi di mieç al po jessi un clitic. In cheste maniere al po stâ intune classe gramaticâl diferente.
Tipic dal furlan a son i pronons clitics dal sogjet. Chescj, cognossûts ancje come pleonastics, a son doprâts cui verps par esprimi miôr il sogjet; a puedin jessi prin dal verp te forme afermative o subite daûr tal câs de interogative o te frase vocative. Une des carataristichis dal furlan al è che al dopre i clitics (par inglês “unstressed pronouns”), la forme dai pronons pleonastic.
Viodin cemût che si volte “Peter sings”:
- Italian - Pietro canta.
- Furlan - Pieri al cjante.
Viodin cemût che si volte “Mary sings”:
- Italian - Maria canta.
- Furlan - Marie e cjante.
Viodin cemût che si volte “He sings”:
- Italian - Canta.
- Furlan - Al cjante.
Cheste tabele e conten pronons e pronons clitics o pleonastics: Stressed Unstressed Io jo o tu tu tu lui lui al lei jê e
noi nô o noaltris o voi (pl.) vô o voaltris o essi lôr a
Un esempli: jo o lavori al significhe I work; jo lavorio? al significhe Do I work?, mintri lavorassio al vûl dî I wish I worked.


text:
Benandant
Benandant Il nassi cun ciertis particolaritâts (cu la "cjamese") al conferìs un complès di podês sorenaturâi che a puedin jessi doprâts daûr de "inclinazion di ognidun". E duncje, o varìn il benandant, se chest al è puartât a fâ il ben o il malandant (strion) se chest al è pitost puartât a fâ il mâl. Il benandant al lote cuintri il mâl e i striaments, pal ben dal racolt e al è bon di lâ fûr dal sô cuarp, cuant che a je la sô ore, par fâ dal ben. Come che al veve za stazât il storic Carlo Ginzburg, si scuarç la relazion tra il siamanisim "siberian" e la specifiche realtât dal benandantisim. Gjilbert Pressac, il grant studiôs furlan, al teorizave un rapuart tra i insiums estatics dai benandants cun cierts rituâi eterodòs che la Incuisizion e veve scuviert e condanât tal 600 te comunitât di Palaçûl. Un rît che al consisteve tal lâ in procession lustrant la vile, la gnot di Sabide di Pentecostis, "cjantant a dôs vôs une cjançon che e tacave, (...), cu lis peraulis 'scjaraçule maraçule'".
Pressac al rivarà a identificâ in chescj rituâi un vanzum des pratichis di une antighe comunitât cristiane di Alessandrie di Egjit, i Terapeutis, e chestis pratichis cui insiums estatics dai benandants. Ma lis diferencis tra i doi fenomens a son grancj, par podê jessi sigûrs di un leam. Tra lis incompatibilitâts a puedin jessi la diference tra la pratiche dai benandants che e jere segrete e chê scuvierte a Palaçûl che e jere palese; il fat che il tiermin benandant nol ven mai doprât te acuse cuintri chescj contadins dal 600 e il cjant no si presente par solit te realtât dai benandants. La presince de figure dal benandant te leterature furlane si cjate in autôrs tant che Pauli Diacon, G.B. Donato, Ermes di Colorêt, Pieri Çorut, Toni Broili, Pacifico Simoncelli e intune conte di Elena Fabbris Bellavitis.


text:
Giovanni Marinelli
Giovanni Marinelli (Udin 28 di Fevrâr 1846 – Florence 2 di Mai 1900), fi di un miedi che al vignive dal Cjadovri al fo gjeograf.
Dopo vê insegnât a Udin al deventà professôr universitari di gjeografie prime a Padue e daspò a Florence, al fo alpinist e parlamentâr liberâl par Udin e Glemone dal 1890 al 1900. Al lè parsore di une setantine di cimis scuasit dutis intes Alps Juliis e Cjargnelis. Al fo diretôr de “Rivista geografica italiana” e fondadôr de Societât pai Studiis Gjeografics e Coloniâls, al fo president de Societât Alpine Furlane dal 1875.
Par lis sôs numerosis ricercjis su la mont furlane al fasè costruî dai osservatoris metereologjics a Tumieç, Pontebe e a Dimpeç. Grant divulgadôr e organizadôr fo il coordenadôr dai miôrs gjeografs talians te realizazion de "La Terra" prime vere enciclopedie taliane di gjeografie.
[cambie] Oparis plui impuartantis:
- Saggio di cartografia della regione veneta, Vignesie 1881;
- La più alta montagna del Friuli, Pagine friulane XII, 1888;
- La terra. Trattato popolare di geografia universale..., in vot libris, Milan 1889;
- Guida del Canale del Ferro, Udin 1894;
- Una carta del Friuli del sec. XVI, Pagine friulane I, 1894;
- Guida della Carnia, Florence 1898.


text:
Andis
Lis Andis a son il plui impuartant sisteme montagnôs de Americhe Meridionâl. A son logadis inte bande a bonât dal continent,e a si disvilupin par plui o mancul 7.200 km, vignint cussì a jessi il sisteme montagnôs plui lunc dal Mont. La sô largjece medie e je di 240 km, biel che invezit la sô altece medie e je di cirche 4.000 m.
Lis Andis a traviersin siet stâts de Americhe meridionâl: Argjentine, Bolivie, Cile, Colombie, Ecuador, Perù e Venezuela.
La cime plui alte des Andis e je la mont Aconcagua, che e tocje i 6.962 m.


text:
K
K (cape par furlan) al è un segn dal alfabet latin, doprât tal furlan dome tai nons forescj.
[cambie] Storie
La K e derive de cape dal alfabet grec, che a sô volte e proven dal fenici Kaph, un simbul che al rapresentave une man vierte ancje te sô version egjizie. Il jeroglific, purpûr, al veve valôr D de peraule egjizie par man, d-r-t: il semitic al doprà evidentementri il grafeme, ma cul sun \k\, tal moment che in cheste lenghe la peraule e iniziave cun chest sun.
Chest valôr si conservà tai alfabets sucessîfs, ancje se il latdno lu abandonà scuasit completamentri, doprant in sô lûc il C, che in cheste lenghe al è simpri velâr.
[cambie] Significâts
[cambie] Chimiche
- K al è il simbul dal potassi
- K al è il simbul de costant di ecuilibri
- k al è il simbul de costant di velocitât di reazion
[cambie] Metrologjie
- k al è la abreviazion di kilo, prefìs dal sisteme internazionâl ch'al significhe 1000
- K al è la abreviazion dal prefìs binari doprât in informatiche ch'al significhe 210 = 1024
- K al è il simbul dal kelvin, unitât di misure de temperadure
[cambie] Traspuarts
- K al è la targhe automobilistiche internazionâl de Cambogjie.


text:
L
Il L al è il decim secont segn dal alfabet furlan. Il so non al è ele.
[cambie] Storie
Al ven dal segn semitic Lamed che al rapresente il valôr fonetic /l/, tant che il segn grec Lambda o la letare etrusche e latine L.
[cambie] Informatiche
- Tal Unicode il L maiuscul al à il codiç U+004C, il l minuscul al à il codiç U+006C.
- Tal codiç ASCII il L maiuscul al è 76 (binari 01001100), il l minuscul al è 108 (binari 01101100).
- Tal codiç EBCDIC il L maiuscul al è 211, il l minuscul al è 147.
- Pal HTML e il XML il L maiuscul al è “L” e il l minuscul al è “l”.
[cambie] Altris significâts dal L
[cambie] Biochimiche
- L e je la curte par leucine
[cambie] Matematiche
- L al è il numar 50 te numerazion romane.
[cambie] Montadure
- L sui vistîts al stâ pe taie grande (Large)
[cambie] Metrologjie
[cambie] Traspuarts
- L e je la targhe automobilistiche internazionâl dal Lussemburc


text:
Firefox furlan
- Chest al è il sît de modificazion furlane di Firefox, là ch'o podês cjatâ il language pack par trasformâ Firefox in Firefox Furlan.
OpenOffice.org par furlan
- Je la version in lenghe furlane di chest impuartant prodot open source. Al è un pacut logjic par ufici multiplateforme e multilengâl compatibil cun chei altris pacuts logjics par ufici, al è pussibil discjamâ, doprâ e distribuî il prodot in maniere gratuite.
Plone Par Furlan
- Estension di Plone, li che la Marilenghe e compagne la gnove tecnologjie.
Software par furlan
- Un sît dulà che si puedin cjatâ traduzions par furlan di programs e altris risorsis utilis.
Tastiere Furlane
- Istruzion gjenerâls pe instalazion, disinstalazion e ûs de tastiere furlane.


text:
BEPI AGOSTINIS
par ricuardâ Galiano Zof
al presentarâ il lavôr teatrâl
in lenghe furlane
“AGHE E SIUMS”
di
Ugo Ronfani e Gaston Bachelard
AUDITORIUM ZANON
Plaçâl Cavedalis – Udine
Sabide al 6 di Otubar
aes 20.45 sotsere
--------------
In colaborazion cu la Provincie di Udin o ài il plasê di invidâus sabide 6 di Otubar a lis 8.45 di sere PRECISIS al Auditorium Zanon in plaçâl Cavedalis a Udin, par ricuardâ il poete Galiano Zof, cuntun ricognossiment da bande dal president Fontanini ae siore Zof.
Daspò, la serade e larà indenant cuntun lavôr teatrâl, che o ài voltât in lenghe furlane, "AGHE E SIUMS", di Gaston Bachelard e di Ugo Ronfani.
Cun me o varai come vôs feminîl la atore Sonia Cossettini, e invezit l'arpiste Silvia Podrecca nus acompagnarà dilunc il test cu la sô arpe.
Un spetacul cun imagjins e musiche dal vîf, che a vuelin fâ capî la impuartance de aghe tal mont di vuê.
In cheste ocasion o vuei ancje dâ il cumiât ae mê esperience teatrâl ( i agns a van su ancje par me).
O varès une vore agrât la vuestre presince.
Se o podês slargjâ l'invît ai vuestris amîs,
us ringrazii daurman,
Bepi Agostinis


text:
Libri di Levitic
Il Libri di Levitic al è il tierç libri dal Pentateuco. Il non al salte fûr dal grêc "Levitikòn" da Setante e zontraviers il "Levitucs" de Vulgade latine.
Il non al è just parcè che al conten in prin lis regulis dal sacerdozi levitic.
Come ducj chei altris libris dal Pentateuco al è stât scrit di Moisès dongje dal 1500 a.c.
Contignût
A si cjatin lis leçs sui sacrificis, ufiertis par la colpe e par i pecjâts A vegnin specificâts i sacrificis sanganâts (di nemâi) e no sanganâts (di cereâi) Si lei ancje dai provediments par l'insediament dai predis. A si cjatin ancje i precets par lis fiestis.
Utilitât
Al è di grant jutori par i cristians di vuê. Al è un jutori par agradî l'Idiu e i soi atribûts e il mût cun cui Lui al trate lis sôs creaturis. Oltri lis Leçs, Levitic al declare "principis" che a son simpri valits. Che al sedi valit lu dimostre ancje il fat che Jesus e i soi apuestui i fasin spes riferiment.


text:
Ce vuelial dî Radio Onde Furlane?
Al vûl dî une radio che e da vôs a un Friûl libar e diferent, dulà che la identitât e je la clâf par vierzisi a chei altris, un Friûl che al è pront a dâ bon acet e a lâ indevant insiemi cui gnûfs furlans che a vegnin di ducj i paîs dal mont, soredut di chei plui puars; un Friûl che no si plee aes formis vecjis e gnovis di imperialisim e di colonizazion, che a vuelin gjavâ il massim profit de distruzion de societât e dal ambient. Chest al è il Friûl che di passe 30 agns al cjate la sô vôs a Radio Onde Furlane.
Alore lâ vinars e sabide a Cjasielis nol vûl dî dome lâ a un conciert, al vûl dî tignî vive la vôs di un Friûl diferent.


text:
N
Il N (ene) al è il decim cuart segn dal alfabet furlan.
[cambie] Ûs fonetic
La N a rapresente in furlan doi suns diferents il ń de peraule cun e il n de peraule net. Te lenghe furlane lis peraulis cun la dople n no son mai une consonant dople ma invezit une sucession di doi suns diferents ń e n. Par esempli inneâsi o innulâsi.
[cambie] Storie
Il N al ven dal alfabet latin. Tes lenghis semitichis si pense che al rapresentàs il sarpint.
[cambie] Significâts
[cambie] Chimiche
- N al è il simbul dal azôt
[cambie] Fisiche
- n al è il simbul dal neutron
[cambie] Matematiche
- N maiuscul al rapresente l'insiemit dai numars naturâi
- n minuscul al rapresente un cualsisei numar naturâl
[cambie] Metrologjie
- N al è il simbul dal Newton, unitât di misure de fuarce
- n al è la abreviazion dal prefis nano, ch'al significhe 10-9
[cambie] Traspuarts
- N al è la targhe automobilistiche internazionâl de Norvegjie


text:
Lituanie
La Lituanie, (Lietuva) e je un stât de Europe orientâl che e je jentrade te Union Europeane e te NATO tal 2004. Al è un dai 3 stâts baltics che e fasevin part une volte de Union Sovietiche.
[cambie] Gjeografie
Al è un stât de Union Europeane cun capitâl Vilnius.
Al è logât di front de penisule scandinâve e al è bagnât dal Mâr Baltic. Al confine cu la Polonie e cu l'enclave Russe di Kaliningrad a ovest; cun la Bielorussie a est e la Letonie a nord.
[cambie] Storie
Influençât par un lunc timp de Gjermanie, e fo une republiche indipendente dal 1918 fintremai il 1940. Daspò e fo anetude inte Union Sovietiche.
[cambie] Citâts de Lituanie
[cambie] Sport
Arvydas Sabonis, Basketball, Kaunas Zalgiris Sarunas Jasikevicius, Basketball, New Orlean
[cambie] Leams


text:
Archive for the ‘Meditantlis tal so cûr’
Al Pape Benedet XVI.
Santitât, pensant a Lui che dal alt de sente di Rome al vignarà in Friûl a “riconfermâ la nestre fede” mi soi ricuardât de peraule di Diu tal libri dal profete Sofonie: «O lassarai framieç di te un popul puar e sclet, che al cirarà ripâr tal non dal Signôr: il rest [...]
Posted on on Aprile 15th, 2011 in
2011, Articoli, Avrîl, Meditantlis tal so cûr |
No Comments »
A son di ringraziâ prime di dut il President de Provincie di Udin, onorevul Pieri Fontanini e il Diretôr de Agjenzie regjonâl pe lenghe furlane dot. Lorenzo Zanon pe iniziative de leture continuade de Bibie te nestre lenghe: il prin event intal mont li che dute la Bibie e ven proclamade tune lenghe minorizade.
Al displâs [...]
Posted on on Aprile 15th, 2011 in
2011, Articoli, Març, Meditantlis tal so cûr |
No Comments »
O soi nassût fra lis monts e di piçul in sù o ai imparât lis regulis di chel che al cjamine su pe mont: mai fâ il pas plui lunc de gjambe, mai slontanâsi dal troi e, cuant che e je fumate, stâ fers li che si è.
Mi soi impensât di chestis normis scoltant il [...]
Posted on on Febbraio 16th, 2011 in
2011, Articoli, Meditantlis tal so cûr, Zenâr-Fevrâr |
No Comments »
Si svicine la solenitât dal Nadâl e mi plasarès cjapâ il troi che al condûs a Betlem, ma o ai pierdude la piste e no rivi a capî li che il Signôr al è lât. Lui, il gno tesaur, al è sparît dai miei voi e mi cjati, pensant al Vanzeli, come un pastôr che [...]
Posted on on Gennaio 17th, 2011 in
2010, Articoli, Dicembar, Meditantlis tal so cûr |
No Comments »
A la notizie dade dai gjornâi de vignude di pape Benedet a Aquilee, dôs a son stadis lis mês reazions a bot e sclop; mi soi domandât se chest al è il moment par une tâl decision, e, trop a lunc che al sunarà il tambûr di une retoriche fûr di ogni Vanzeli. La nestre [...]
Posted on on Novembre 16th, 2010 in
2010, Articoli, Meditantlis tal so cûr, Novembar |
No Comments »
«Mandate a dire all’imperatore»: cheste golaine di poesiis di Pierluigi Cappello mi rimande subit a cuant che o jeri frut e in biciclete di Dogne o rivavi jù a Scluse che in chei timps e jere par me une citadine.
Passât sot dal puint de ferovie e dongje des ultimis maseriis des gloriis de Ete di [...]
Posted on on Novembre 15th, 2010 in
2010, Articoli, Meditantlis tal so cûr, Otubar |
No Comments »
Te polemiche buride fûr in chescj mês su la libertât di stampe e lis intercetazions, la prime domande che mi fâs e je se fin chê altre dì o jerin libars di scrivi e sore dut se o vevin une informazion onestementri peade a la nestre realtât.
O rispuidarès di no. Cheste opinion mi ven de [...]
Posted on on Ottobre 11th, 2010 in
2010, Articoli, Meditantlis tal so cûr, Setembar |
No Comments »
Il mês di Avost al ripuarte tai nestris paîs i fîs e i nevôts di chei furlans che a jerin partîts a cirî in tiere foreste ce che la Italie ur dineave culì: il lavôr, la palanche e la dignitât. A levin come che a podevin e si adatavin a ce che a cjatavin; no [...]
Posted on on Agosto 17th, 2010 in
2010, Articoli, Avost, Furlans tal Mont, Meditantlis tal so cûr |
No Comments »
Simpri di plui ancje in Friûl e su la stampe locâl al ven dibatût il problem de invasion dai extracomunitariis e sore dut de int di fede islamiche che e cjape simpri plui pît e che si impon midiant di moscheis, di scuelis e di cimiteris. Daprûf di chescj fats la int si divît fra [...]
Posted on on Luglio 8th, 2010 in
2010, Articoli, Lui, Meditantlis tal so cûr |
No Comments »
A son chestis lis zornadis de memorie dal taramot dal ‘76, moments li che si torne a sintî tal cûr la forade di chei dîs e di chês stagjons.
Al è vêr, e je stade une grande epopee, tragjiche e gloriose. Cuant che nô o cjalìn la Patrie dal Friûl di chei agns, i ciclostilâts dai [...]
Posted on on Maggio 17th, 2010 in
2010, Articoli, Mai, Meditantlis tal so cûr |
No Comments »
Ce svelt, pre Antoni benedet, che il timp al passe! Mi somee chê altre dì che o vevin di cjatâsi a gustâ insieme pe sagre di S. Marc a Savonelis e invezit a son za trê agns che in chê gnot e inte gnot sul ôr de strade tu nus âs lassâts.
La tô tombe ancje [...]
Posted on on Maggio 17th, 2010 in
2010, Articoli, Avrîl, Meditantlis tal so cûr |
No Comments »
La zornade si slungje, il soreli al sclipìs, si svicine la vierte dute lûs e colôrs e inte vierte la primevere de glesie: la solenitât de Pasche cul so misteri di muart e di resurezion.
Chest an il sacri tridui di Pasche e la fieste de Patrie a van a bracet; di fat ai 3 di [...]
Posted on on Aprile 19th, 2010 in
2010, Articoli, Març, Meditantlis tal so cûr |
1 Comment »


text:
MEDITANTLIS TAL SO CÛR. L’amôr al vinç ancje la muart
No sai ce che Novembar al pues dî a lis gnovis gjenerazions, ma par nô, Novembar al è il mês des zornadis dai Sants e dai muarts, dai ricuarts di chei che par simpri nus àn saludâts. Al è il mês de eterne domande: si tornarìno a cjatâ?
Agns indaûr cuant che o jeri plevan a Stolvize di Resie te gnot dai Sants la int e lassave ancjemò impiade la lûs te cusine e e jemplave di aghe i seglots, parcè che in chê gnot a tornavin in cjase i defonts e a vevin di cjatâ la lûs di chest mont e l’aghe par distudâ la lôr sêt. Dut chest al jere imagjine e simbul di un alc che al è ben plui profont: tal lum de memorie a podevin rivivi cul peam dal afiet.
E je la memorie che e unìs vîfs e muarts e ducj nô int fasìn esperience.
O cognòs int che e contemple serene ce che al è stât; personis che a cjapin coragjo intal cimiteri; altris che a àn siums mistereôs che ju judin a lâ indenant.
Se o smenteìn il ricuart, i nestris defonts a tornin di gnûf a murî e nô stes o distruzìn un toc de vite passade cun lôr. Ricuardâ e je une esigjence dal spirt e e vâl in cualsiasi etât, ancje pai fruts, par chei cence Diu, par chei che a sostegnin: dut finìs sot doi metros di tiere.
Vite e muart a son come dôs paralelis: si compagnin, si cjalin, si incuintrin tal infinît.
O sai di cjacarâ di robis plui grandis di me parcè che no sai fint dulà che e je realtât o fantasie, esigjence e ilusion. Par chest, e ancje in chest, al di sore di dut o preferìs fidâmi de peraule di nestri Signôr: “Se il grignel di forment, colât in tiere, nol mûr al reste di bessôl. Ma se al mûr, al bute une vore” (Zn 12,24). I nestris muarts a continuin in cualche maniere a “butâ”, a florî e a nudrî.
Mi fâs rifleti ancje la peraule di Crist te ultime cene: “Chest al è il gno cuarp, che al è par vualtris; fasêt cussì in memorie di me” (1Cor 11,24). Nus à racomandât: no stait a smenteâsi di me.
E in chel “memoriâl” dal Signôr e je dentri la sô passion, la sielte di murî savint che l’amôr al è un valôr cussi grant e assolût che nancje la muart no lu distrûç.
Restìn peâts ai nestris defonts tune serene e fiduciose memorie: Crist tal so afiet nus insegne che l’amôr al vinç ancje la muart.
pre Tonin Cjapielâr


text:
MEDITANTLIS TAL SO CÛR. Cul cjapiel sul cjâf
Cheste volte la int dal Friûl si è presentade in public come che pre Checo al varès volût: cul cjapiel sul cjâf. Di fat l’event de leture continue de Bibie par furlan, concludût Sabide ai 9 di Avrîl, al è stât un moment unic che al restarà te nestre memorie; une buine semence che, o speri, e produsarà ancjemò une vore.
A son lusôrs che a sucedin di râr. Jo in particolâr, o ricuardi i grancj moments daspò dal taramot cuant che la int si deve dongje tai Comitâts des tendopolis e la racuelte des firmis pe Universitât a Udin cjapadis sù fra lis maceriis.
A jerin moments che a segnavin la vite.
Si disarà che une sflameade no fâs un fugaron. E pant però un fat: che lis boris sot de cinise a son e ce che al someave distudât al è plui vîf di chel che si crodeve. Dal rest il multimediâl che nô si cjatìn, no isal ancje un fûc artificiâl cence boris, cence sostance, cul nuie di daur? Chest però nol è il nestri câs.
Mi displâs che te presentazion dal Event, il Vescul nol vedi nomenât i doi protagoniscj de traduzion de Bibie par furlan: pre Checo Placerean e pre Antoni Beline. Mi somee, chest, un segnâl che il libri sant al cjate ancjemò ostacui intes gjerarchiis. Di fat, coments de Bibie furlane par furlan a son rârs come lis moscjis blancjis. Nol è ancjemò sucedût te plui part dai predis zovins e no zovins ce che al è scrit tal libri dal profete Ezechiel: «Fi dal om, mangje chest rodul; po va a fevelâi a la cjase di Israel». La nestre glesie, chest rodul de Bibie par furlan no lu à ancjemò mastiât
e tant mancul glotût e digjerît.
Chest event al reste però un segnâl pal mont politic e glesiastic. Ducj, dopo chest fat, a varan di cjapâ cussience e grinte par sburtâ indevant
la nestre identitât linguistiche; la diocesi, in plui, e varà di insisti pe aprovazion dal Messâl roman par furlan e e varà di ricjapâ la Comission
pe traduzion dai tescj liturgjics inte nestre
lenghe mari.
Dut al è lât plui che ben. Al di là di chest, la Bibie e reste il nestri libri e ognun di nô che al pensi al profete Ezechiel li che al dîs: «Lu mangjai, e al deventà te mê bocje, dolç come la mîl» (Ez 3,1-3). Par chest mi plâs concludi
la riflession cuntun pinsîr di Dietrich Bonhoeffer sul Vanzeli e la vite di Gjesù: «Nô o vin di metisi dentri ogni dì di gnûf, par tant timp e cun grande calme, inte vite, intal mût di fâ, intai patiments
e inte muart di Gjesù par olmâ ce che Diu
al promet e ce che Diu al manten.
Chest al è sigûr: che tal patî e je platade la nestre contentece, tal murî il nestri vivi, e o podìn stâ sigûrs che in dut chest si cjatarìn tune comunion di amôr che nus condûs».
Al è su chescj trois mistereôs che ancje l’event nus invide a cjaminâ.
pre Tonin Cjapielâr


text:
MEDITANTLIS TAL SO CÛR. I ultins a saran prins
Cjalant l’insert de Patrie dal Friûl: “Speciâl leture continue de Bibie par furlan - La storie, la int, lis emozions dal event culturâl plui grant dal 2011 in Friûl” e partecipant al incuintri in sale Ajace a Udin pe presentazion dal insert mi è vignût tal cjâf il verset dal Vanzeli: “I ultins a saran prins”. (Mt 20,16)
Fra i ultims che a saran prins nus tocje meti ancje la Bibie par furlan par vie che, nassude a Montenârs, a Rualp e Val, a Visepente, e continue a jessi foreste tai programs pastorâi de diocesi. Ma la Bibie par furlan e je tra i prins dal Vanzeli par vie che dute la riflession teologjiche moderne e je dacuardi tal declarâ che il mont gnûf e la gnove vanzelizazion a varan di partî de autonomie e de valorizazion des culturis popolârs.
L’event di chest an nus palese ancje un altri segret: la Bibie par furlan no je il libri dai predis, ma chel de nestre int. Di fat la plui part dai predis e des istituzions diocesanis le ignorin cuasit dal dut intant che la int di ogni dì e à dimostrât di tignîle in onôr. Ancje la cunvigne in sale Ajace lu palese. E cussì al sucêt ancjemò une volte ce che al à dit Gjesù: “I ultins a saran prins, e i prins ultins”. I predis che pe Bibie a varessin di jessi in prime file si palesin ultins, e chei dal ultin banc, considerâts i mus, si cjatin prins. Al è un misteri ancje chest.
Popul, culture, lenghe, travais, cussientizazion, spiritualitât e liberazion a son dutun, e culì di nô a cjatin la lôr miôr espression te Bibie par furlan.
O podaressin dî che a esistin dôs Bibiis: une par talian e une par furlan, o miôr une uniche Bibie, peraule di Diu, lete de bande dai prins o dai ultins.
Culì in Friûl la Bibie par talian e je peade al podê clericâl e politic, chê par furlan e florìs dal bas inte comunitât; la prime e partìs dal dogme, la ultime de antropologjie; la prime si siere te intimitât, la ultime si vierç a la cussientizazion dal sociâl; chê par talian e ignore lis etniis, chê par furlan, lis valorize. Chê par talian e rapresente la culture dominant che e crice di ogni bande, chê par furlan e je semence dal mont che al varà di vignî. Il podê si servìs de prime; i tibiâts, tal Spirt di Gjesù Crist, te ultime a respirin.
Par chest mi tocje ringraziâ la ARLeF pal Event e La Patrie dal Friûl pe cunvigne dal “Speciâl de Bibie”; us soi ricognossint come furlan e come ultin; che il Signôr us vuardi di ogni mâl e us benedissi.
pre Tonin Cjapielâr


text:
AI 32 DI MAI. Cuant che il furlan nol è plui tant DOC
Il frico, il mus, i cjarsons, la brovade, la ocje e il Montâs: al rive Friuli Doc, e i protagoniscj a saran come simpri ducj i prodots “tipics furlans”.
E lis abitudinis, lis tradizions? Si podie fâ une graduatorie dai mûts di fâ e di pensâ “tipics furlans”? E se sì, lis tradizions “tipichis furlanis” sono simpri chês o si evolvino vie pai agns?
Il furlan, si sa, al è tacât a lis sôs usancis e nol va tant daûr a lis modis, ma ancje lis usancis, par une reson o par chê altre, no restin simpri compagnis: a van sù e jù, come lis cjançons in une classifiche.
Al va simpri plui jù, par esempli, il spritz “normâl”, chel che par noaltris in Friûl al è il “spritz e vonde”. Vignût dongje in ponte di pîts, come une robe gnove, cumò il “spritz cul aperol” al è rivât fin parsore de classifiche dai aperitîfs e al è deventât plui “tipic furlan” dal “spritz e vonde”, tal sens che tu lu viodis sui taulins dai bars une vore plui di chel tradizionâl. Al sarà il marketing, al sarà che ogni biel bal al stufe, o forsit al sarà che al è plui bon e vonde (ma no ducj i furlans a son bogns di ametilu), ma al va cussì. Cuissà se ca di cualchi an cualchi marcje di alcolics nus frearà ancje “l’un par doi”.
Ancje lis abitudinis di leture no restin simpri compagnis. Di cuant che d’Istât il Stadi Friuli si jemple di conciertons come chei dai Coldplay, di Vasco Rossi, dai AC/DC o dai Bon Jovi, tal Messaggero Veneto lis pagjinis dai “events” a àn definitivementri superât, ta la classifiche da lis pagjinis plui letis, la famose pagjine dai “muarts”. Miôr feveâ dai vîfs, a pensaran i furlans (ancje se su Vasco Rossi mi reste cualchi dubit: nol staraial miôr ta chê altre pagjine, aromai?).
Fevelant di spetacui, e duncje dal Udin, ce isial di plui “tipic furlan” (oltri che sberlâ “Sghiribicilu!”) di rabiâsi cun Pozzo parcè che nol spint bêçs par meti dongje une scuadre di sest? Ma ancje chê e je une robe che cul timp e je un pôc gambiade. Cumò, il furlan nol domande plui a Pozzo di tirâ fûr lis mans de sachete par comprâ zuiadôrs, ma di fâlu pai zuiadôrs e ancje par tirâ sù il stadi gnûf.
Insomit: va ben lis tradizions, ma il Friûl nol reste simpri li, tacât a lis stessis robis, e a planc a planc al evolf intun mût o ta chel altri.
Ce che e reste simpri compagne e je la ploie. Cuissà se e vignarà a cjatânus ancje chest an a Friuli Doc. In font, cui ise plui “tipiche furlane” di jê?
BETE DI SPERE


text:
AI 32 DI MAI. Lis miezis stagjons a esistin ancjemò
Oh, ce biel: e rive la Primevere!
Ancje se ducj a disin che lis miezis stagjons no esistin plui, jê e rive distès, ducj i agns, e ducj a samein contents che e rivi.
A son ducj tant convints di cheste robe des miezis stagjons, che ancje il “cambi di stagjon” tal armaron si fâs dome dôs voltis ad an, come se lis stagjons a fossin dôs. Pecjât che cussì al sucêt simpri di cjatâsi cu la classiche ploie di Març che e disfrede dut intun moment e cun dome une maiute cu lis maniis curtis intor parcè che «aromai o ai bielzà fat il cambi di stagjon e lis maiis plui pesantis lis ai metudis vie dutis».
A disin ducj che lis miezis stagjons no esistin plui, ma a pene che tu fasis une starnudade «ah, e sarà une alergjie primaverîl!» e se tu sameis un pôc strache «ah, al sarà il cambi di stagjon» (no chel dal armaron, chel climatic). Alore e je vere che la stagjon e je cambiade!
E, a proposit di strache: la Primevere e je la stagjon mancul furlane di dutis.
Cul prin soreli e cu la prime sclipide dal an, insiemit aes temperaduris a cressin ancje la voie di durmî e la sensazion di vê simpri il cjâf a nolis, e – come ducj chei altris – ancje il furlan al devente plui debulut, plui sparagnefadiis, plui durmion. Si podarès dî che, se nol las ator pai cjamps a cjapâ sù urtiçons (ativitât furlane par ecelence), il furlan in Primevere al tacarès a sintîsi un tic triestin.
Ancje parcè che la Primevere e je plene di fiestis, di puints, di scusis par stâ a cjase dal lavôr: il lunis di Pasche, il 25 di Avrîl, il prin di Mai. Une stagjon fate pai sflacjons, in sumis.
Chest an, che il lunis di Pasche al cole ai 25 di Avrîl e il prin di Mai al cole di domenie, al sameave l’an plui furlan di ducj, ma cualchidun al à decidût che o vin di fâ fieste ai 17 di Març, par ricuardâsi che a son passâts 150 agns de Unitât de Italie.
A dî la veretât, no ai capît ben ce che e varès di festezâ la Italie, stant che tal 1861 si è zontade sì, ma cence la part plui impuartante di dutis: il Friûl.
Al sarès une vore miôr, pe Italie, fâ fieste tal 2016, e ricuardâ l’aniversari di cuant che e à vuadagnât il Friûl, ma cence Triest.
BETE DI SPERE


text:
AI 32 DI MAI. Bestiari da lis fiestis di paîs
Al è rivât l’Istât: la stagjon dal mâr, dal cjalt, da lis feriis. Pai furlans, ancje che da lis sagris.
Une tradizion che in Friûl e va indevant cence mai une crisi, parcè che la sagre e je l’habitat naturâl dal furlan, e une risierve naturâl di esemplârs che a jessin dal letarc dome in chel moment dal an. Ve chi un piçul bestiaris de sagris di paîs.
Chel che al jes dome cuant che je la sagre. Par lui la sagre e je l’event mondan plui impuartant di ducj, anzit, l’unic. Tu lu ricognossis parcè che par vignî a la sagre si met simpri il vistît di fieste, chel plui elegant e a la mode. Dome che la mode e je ancjemò chê di cuant che al jessive dut l’an di sabide di sere, cussì tu lu viodis cui bregons a çate di elefant o, se e je une femine, cul vistît di paillettes.
Chel che nol jes nancje pe sagre. Tal sens che al va a mangjâ a la sagre, ma vistût come se al fos a cjase sô, in tute e cu lis çavatis intor.
Il balerin. Par dut l’an nissun lu viôt: al passe dut il timp a alenâsi ta lis discotechis di slis, dome par fâ biele figure a la sagre. Nol mangje, nol bêf, nol petece. Al sta dome a zirevoltâ sù e jù pe piste di bal. Se tu âs voie di fevelâ cun lui, tu âs di spietâ che la sô compagne di bal e vadi vie (parcè che si sa, ogni biel bal al stufe) e scomençâ a zirevoltâ cun lui.
Il zuiadôr di pescje. Par dut l’an nol cjôl nancje un grate e vinç, forsit ta la sô vite nol à mai comprât nancje un biliet de loterie, ma cuant che al vierç il barachin de pescje, no tu lu distachis di li. Tai agns, si è puartât a cjase cualchi centenâr di disgotepaste, vincj-trente pietins, une cincuantine di pastei par colorâ e doimil picjots par meti a suiâ, ma une dì o chê altre rivarà finalmentri a cjapâ ancje la biciclete!
Ma soredut, ta lis sagris a saltin fûr i grops da lis sagris! Probabilmentri ibernâts ta chei altris moments dal an, cu la lôr musiche che nissun nol scolte fûr da lis fiestis di paîs (ma ta lis fiestis, bot e sclop e torne di mode), i grops da lis sagris a àn simpri nons cu la “&” par someâ plui modernis: Toni & i sunadôrs, Bepo & la sô bande, Jacum & i zeis, Brovade & i musets, Mangjâ & murî.
Une faune che e merete di jessi protete, cuintri des leçs che cu la burocrazie a metin in zonoglon chescj events, come che al è sucedût a Buje. Anzit: forsit o podaressin ancje meti sù une associazion par salvâlis: il WWF, Vive Vive lis fiestis!
BETE DI SPERE


text:
AUSTRIE. Di plui di 10 agns in ca, i todescs a fasin il plen in Austrie
Il turisim de benzine al è nassût tai agns Setante: se si da un cuc ae statistiche dal presit dal petroli dai ultins cent agns, si viôt che fin ai agns Setante la benzine no costave scuasit nuie. Chest, fin ae crisi politiche mediorientâl dal 1973, cuant che i paîs araps a àn tacât a vendi l´aur neri a un presit simpri plui alt.
Par un grum di chei che a vivin dongje la frontiere al è une sperance psicologjiche personâl.
Subit dopo che si son viertis lis frontieris tal 1990, si è infuartît il fenomen che i psicolics a clamin “Cross border shopping”. In Cechie e Ongjarie, scuasit dut al costave mancul: vistîts, alcul, sigarets e servizis di ogni sorte.
Par ce che al tocje la benzine, ancjemò un pâr di agns indaûr e costave mancul in Cechie, Ongjarie e Slovenie e i austriacs a fasevin il plen là: vuê però e coste mancul in Austrie.
La Austrie e aprofite dal fenomen za di agns, soredut dilunc la frontiere todescje. Dute la regjon di confin, di Passau fin al lât di Costance, e aprofite parcè che chei turiscj no fasin dome il plen, ma ancje la spese tai negoziis locâls, e soredut di Invier a spindin ancje cualchi ore libare sui schîs. I clients bavarês a rivin di paîs distants dal confin ancje 60 km.
Tant che inaltrò, gnûfs distributôrs di benzine a son stâts vierts, come par esempli dongje de citât todescje di Passau, dulà che il distributôr di benzine si è spostât tal ufici di dogane. Chel istès al è sucedût ancje inaltrò, a Salisburc o in Tirôl, dulà si costruivin stazions di benzine diretementri daûr dai puescj de frontiere viere.
Il plui content al è il stât austriac: il turisim de benzine al rapresente cirche il 20% dal volum totâl de vendite de benzine in Austrie. Bêçs che a finissin drets al fisc austriac.
Par colpe dal turisim de benzine, la Austrie no rive adore a diminuî lis emissions domandadis dal Protocol di Kyoto.
Un efiet colaterâl e negatîf però al è l’aument significatîf des emissions di CO2 che si calcolin su la cuantitât totâl di benzine vendude, ancje se in pratiche lis emissions a vegnin causadis in Gjermanie o in Italie. Chest però al è un probleme seri tai ultins agns: la Austrie no rive adore a diminuî lis emissions, daûr dal protocol di Kyoto. Vâl a dî, che tal futûr i austriacs a vignaran sanzionâts.
Dopo l’aument de tasse petrolifare in Austrie (il prin di Lui dal 2007), la diference di presit si è ridusude tra i Austrie e Gjermanie. Il presit dal gasoli al è lât sù di 6 centesims, chel de benzine di 3,6 centesims. Ma ancje dopo di chest aument, in Austrie si paiavin, in medie, cirche 20 centesims di mancul che no in Gjermanie. Il vantaç tal câs dal gasoli al è però di dome 10 centesims: il prin di Zenâr dal 2011, une gnove tasse e à di gnûf parât sù il presit di 4,8 centesims pe benzine e di 6 centesims pal gasoli. Cheste ultime corezion dal presit e podarès ridusi il turisim dal gasoli almancul su la frontiere todescje, ancje se la Austrie e reste plui economiche al moment presint (statistiche www.bmwfj.gv.at, ai 13 di Fevrâr dal 2012): il gasoli al coste 1,4 € al litri, sot la medie europeane; in Cechie 1,46 € (+6 centesims), Gjermanie 1,49 € (scuasit 9 centesims di plui); in Ongjarie 1,50 € (10 centesims) e in Italie, cul presit record di 1,69 €, scuasit +30 centesims. Il gasoli al coste pôc dome in Slovenie (€ 1,30). Interessant il fat che in Lussemburc, dulà che si vuadagne ben, al costi dome € 1,27: dentri de Union europeane al coste mancul dome in Bulgarie (1,24 €).
Il »cross border shopping« nol è muart: i austriacs a passin ancjemò la frontiere ancje se la benzine no coste mancul, ma a restin i spagnolets, lis curis dal dentist e servizis di ogni sorte, includût il zûc di azart o il turisim sessuâl.
Il turisim dentâl al è za part de vite cuotidiane: in Ongjarie, a Sopron, piçule citât di confin cun 55 mil abitants, a 60 km di Viene, a pratichin 300 dentiscj, e cuasit ducj a spietin clients austriacs.
Tes mediis, chescj moviments modernis a vegnin presentâts dispès in mût negatîf tant che une specie di economie nere e pierditis di jentradis fiscâls.
In struc, tal discors public al ven dispès sotvalutât che il turisim di frontiere al disvilupe ancje efiets benefics: si vierzin oportunitâts economichis soredut intes regjons che a saressin se no une vore disvantazadis o discolegadis. Si crein gnûfs contats transfrontalîrs, competencis linguistichis che – no par ultin – a contribuissin in mût notevul ae integrazion europeane.
La storie resinte e à za mostrât cemût che la economie locâl e reagjìs subit ae diferencis dai presits: cussì, tai agns Setante e Otante i slovens a vignivin a comprâsi cafè o eletroniche in Carinzie o bregons gnûfs a Tarvis e a Triest. Mai prin si doprave cussì vulintîr la lenghe de minorance slovene tai piçui paîs carinzians: imparâ la lenghe di un client potenziâl e je la motivazion plui eficace. ■
JANEZ ERAT


text:
LA INTERVISTE - Giannola Nonino: Une rivoluzion partide des lidrîs
Siore Giannola, di dulà vegnial il so amôr pe civiltât contadine? Aie vivût di piçule in campagne?
Chest amôr al ven fûr dal privileç di vê vût gjenitôrs che mi àn trasmetût l’amôr e il rispiet pe mê tiere, il Friûl, pes sôs tradizions, pai siei ûs e costums.
O soi nassude a Percût, tal comun di Pavie di Udin, un paîs soredut agricul fin ae fin de vuere, ma che dopo, massime dai agns Cincuante indenant, si è mudât intun paîs artesanâl, in gracie de industrie de cjadree nassude inte zone di Manzan. Al è stât pardabon un savoltament di plante fûr! In chê volte nol esisteve un plan regoladôr e no esisteve la culture pal rispiet de architeture rurâl. Il gno amât paîs si è cjatât avantazât pe economie, ma al à pierdût dal dut la sô identitât!
Tai ultins vincj agns, lis personis si son fatis plui studiadis e a àn tornât a discuvierzi e a rispietâ lis lôr lidrîs. Ma, magari cussì no, la plui part dal dam al jere za fat. O ami cetant Percût, li che o ai ponts di riferiment insostituibii, tant che la buteghe di Rino Lestuzzi, che al fâs sù la robe insacade e lis luianiis plui buinis dal mont. I abitants dal gno paîs a fasin part dai afiets de mê vite di ogni dì. Lis vecjis stradis dulà che o zuiavi di picinine, il glereâl de Tor, li che i miei mi puartavin cun mê sûr a fâ barcjutis su la aghe, i cjamps, i boscuts li che ancjemò cumò o voi in biciclete o cul quad (une specie di moto a cuatri ruedis, ndr) di Toni, gno zinar, insiemit a Benito, il gno om.
O rivi ancjemò a cjatâ lis violutis, lis primulis, lis pomulis, dut un mont che mi fâs tornâ indaûr a cuant che o jeri frute e che, cuant che o torni dai viaçs di lavôr, mi da la serenitât e la gjonde di cuant che o jeri picinine.
Mi àn dite che a so pari i plaseve lei La Patrie dal Friûl…
Gno pari al leieve La Patrie dal Friûl, in plui dal Corriere della Sera. O pensi di vênt cualchi numar storic metût vie di cualchi bande. Emigrant, fi di emigrants, al jere inamorât de sô tiere, il Friûl, e mi à trasmetût l’amôr pes mês lidrîs, pe cognossince dal teritori e dai siei tesaurs. Fin di piçule mi spiegave parcè che lis vîts e i vignâi nostrans furlans a podevin dâ risultâts cussì siôrs dome tal lôr ambient: parcè che la tradizion no je dome fate di conservazion, ma ancje de esperience di chei che a son vignûts prime di nô. Al bateve tal dîmi chel che dome vuê, a distance di tancj agns e dopo tancj erôrs, a ametin cuasi ducj: chescj prodots antîcs, chescj valôrs antîcs, a àn di jessi protezûts, salvâts, fale la pierdite de nestre identitât. Ve parcè che al è nassût il Premi Nonino – Risit d’Aur.
Il vuestri sucès al è stât chel di creâ un prodot rivoluzionari tant che la sgnape “monoue” (“monovitigno”) ma une altre rivoluzion e je stade ancje il fâ comunicazion par fâlu cognossi. Isal cussì? Ancje in chest câs isal stât par vie di un lavôr continui o vêso vude une iluminazion particolâr, un fat…
Il nestri sucès al ven daûr di pôcs ma essenziâi valôrs: crodi tal nestri lavôr, jessi determinâts tal impegnâsi cun capacitât, ricercje, intuizion, par rivoluzionâ la cualitât e la imagjin de sgnape in Italie e par dut il mont. In chê volte, e o feveli dai agns Sessante, la sgnape e jere un distilât considerât grubian, une ereditât de miserie, dal frêt e de fam. Benito, interprete insuperabil dal lambic, daspò agnorums di studis, ricercjis, provis e cercjis, inte vendeme dal 1973 al à madressût un meracul: cuntune distilazion artesanâl, gote a gote, il prin di Dicembar dal 1973 – no lu dismentearai mai – al à otignude la prime sgnape di une sole ue, il Picolit. In chê dì e je scomençade la rivoluzion de sgnape, la rivoluzion Nonino, e il so riscat ae concuiste dal mont. Cemût che al à vût scrit R. W. Apple, tancj agns dopo sul New York Times: «Par desenis di agns, la sgnape e je stade nome une sorte di riscjaldament inte sachete pai contadins dal nord de Italie (…), i talians plui rafinâts e la plui part dai forescj le disdegnavin. Ma dut chest al sucedeve prime che i Nonino di Percût a vignissin ae ribalte» (R.W. Apple Jr., New York Times, 31 di Dicembar dal 1997).
La sgnape si preparave a jessi la regjine des aghis di vît. La cualitât dal prodot e jere bielzà straordenarie, ma al mancjave ancjemò alc. Al coventave svicinâ e morosâ il consumadôr plui esigjent e cualchi volte ancjetant distrat, che al disgradave la sgnape, che al veve miôr i distilâts forescj, pensant che a fossin miôr, o almancul plui ae mode. Di chel moment, e nas une operazion spontanie di marketing. La idee vincente e je stade chê di sierâ chest netar intune ampole di veri soflât cetant rafinade, cuasi une relicuie, cuntun confezionament rivoluzionari par chei timps, complet di etichetis milesimadis, che o ai sotscritis jo a man personalmentri une par une. In cheste maniere, la presentazion e faseve subit intuî, ae prime voglade, la unicitât e la preziositât de sgnape che e jere dentri.
Lis aziendis furlanis, fiis de praticitât furlane pluitost ruspiose, clopino un pôc te comunicazion?
Sì, purtrop! Ogni volte che mês fiis e jo si cjatìn tal forest par presentâ la nestre sgnape, si rindìn cont che no si cognòs ancjemò dulà che e je logade la nestre Regjon, tant che o vin di fâ riferiment a Vignesie…
Simpri fevelant di so pari, jê e à dit che i plasevin i vins furlans – come il Tacelenghe – e di chel, a jê i è vignût il spont pal prin premi “Risit d’Aur”, che cumò al è ancje un innomenât premi leterari. Nus puedie contâ cemût che al è nassût?
Cirint lis trapis di vîts autoctonis furlanis, lis vîts de mê infanzie, chês che gno pari mi veve fat discuvierzi, cognossi e amâ – Pignûl, Sclopetin, Ribuele Zale e Tacelenghe –, mi soi inacuarte che no esistevin plui!
O miôr: uficialmentri, no esistevin plui. La otusitât dai orghins preponûts e veve fat in mût che no fossin metûts dentri te liste comunitarie des varietâts di vîts coltivadis in Friûl, e in cheste maniere a ‘nd vevin declarade la muart sigure. Jo no podevi acetâlu. A fasevin part de nestre storie, de mê vite, a vevin un caratar, un leam precîs cu la nestre tiere. Cun Benito e cu la poie di Gino Veronelli, mestri indiscutibil de Enogastromie e amì insostituibil, o ai decidût cussì di istituî un premi a pro dai viticultôrs che a vessin acetade la sfide di salvâ chês vîts: un milion di liris – o jerin tal 1975 – a chei che a vessin metût une o plui di chestis varietâts.
La dì dopo dal nestri “proclame” e je rivade, puntuâl e frede, la difide dai sorestants ae viticulture: o o ritiravin il bant o a varessin fat distruzi i vignâi di chestis varietâts, cun multis pesantis pai viticultôrs e pai vivariscj che ju coltivavin.
Sacrabolt, mi soi dite, miôr pierdi la nestre identitât, jessi sclâfs de France, plantant i varis Pinot, Sauvignon, e vie indenant, invezit di salvâ lis nestris varietâts? Une bataie cussì e jere pan pai miei dincj. No varès molât. O ai cjapât dentri te jurie pe assegnazion dal Premi chei che a varessin vût di penalizânus. Cussì, tal 1975, al è nassût il Premi Nonino Risit d’Aur. Dopo trê agns, lis vîts autoctonis de mê infanzie a jerin salvis. Dal 1983 a jerin racomandadis e dopo cualchi an, in particolâr Sclopetin e Pignûl, a jerin tornâts a jessi lis perlis enologjichis dal nestri Friûl e si preparavin ae concuiste dal mont. Dal premi tecnic sientific al premi leterari, nassût par rimarcâ la atualitât permanente de civiltât contadine, il pas al è stât naturâl. Cussì, tal 1978, a Percût al rive Ermanno Olmi, il grant regjist, seguît di Leonardo Sciascia, che al declare: «La civiltât industriâl e je za muarte; tal moment che e murarà la civiltât contadine, al murarà ancje l’om!».
Al è l’inizi di une aventure straordenarie no dome pe nestre aziende ma soredut par ognidun di nô. In gracie di un prodot considerât fin îr puar e dispreseabil in confront cun altris, i Roncs di Percût a deventin par une volte ad an une piçule capitâl de culture. A rivin scritôrs, dramaturcs, atôrs, regjiscj, antropolics, sienziâts, imprenditôrs e tancj amîs di dut il mont.
Cheste storie mi samee al câs dal non “Tocai”, li che forsit la resistence e podeve jessi plui fuarte e atente. Ce isal: il classic “masse rispiet” pe autoritât (la sotanance) o magari la volontât di tirâ une rie suntun passât di puaretât?
Cheste storie e met in lûs une resistence scjarse: no di bande dai furlans, ma di bande – o ai pôre – di chei che nus àn rapresentâts e che a son stâts cussì pôc atents ai problemis di difese dai nestris prodots.
Par cheste bataie, ma ancje par chê dal “monoue”, o vês vût di scombati cuintri i stes furlans. Cemût isal batisi pal amôr de tô tiere cuintri chei che a fasin part di cheste stesse tiere amade? Ae fin – rivade la vitorie – ce restial dentri: plui sodisfazion o delusion, un tic di marum?
O ami la mê tiere, o soi braurose di jessi furlane, ma cun grant displasê o ai vût di cjapâ at che une vore dispès i coleghis furlans no son solidaris cun cui che al rive a vê ideis vincentis, cun cui che al à sucès. Anzit, dispès a combatin in maniere pesante lis intuizions e lis inovazions che intun secont timp, no cate lôr, a son costrets a imitâ e a seguî. Clarementri, il lôr ricognossiment, ancje se tardîf, al da plui sodisfazion che delusion. Par altri, un pocje di amarece e incrès la voie di scombati.
Voaltris no vês vude pôre di meti un non furlan suntune etichete. Parcè cheste sielte? Secont jê, la lenghe furlane podaressie fâ il percors: di prodot considerât di puars a prodot di gale?
A son dôs robis dal dut diferentis. La decision di meti in etichete un non furlan e je une sielte dal dut personâl. Par chel che al inten la trasformazion de sgnape di un prodot puar a un di grant presi, no lu à fat la lenghe furlane, ma ben Benito, Giannola e po dopo Cristina, Antonella e Elisabetta, in gracie de ricercje, de cualitât otignude, de presentazion, dal marketing e dal messaç continui che la famee interie e trasmet a dut il mont, fasint cognossi in chest mût no dome la sgnape e la sô cualitât, ma ancje la regjon Friûl, a vantaç no dome propri, ma di dut il teritori.
La vuestre famee e je stade descrite tant che un matriacjât e jê e à vût dit che e à miôr lavorâ cu lis feminis. Parcè? E àno alc di diviers e di speciâl lis feminis furlanis?
O rimarchi che ca di nô nol esist un matriarcjât e che Benito, unic om, al reste simpri il “sorestant”: al è restîf, ma simpri presint. Mi plâs lavorâ cu lis feminis parcè che a esistin tra di nô une cierte complicitât e valôrs comuns: il spirt di sacrifici, la determinazion, il desideri di realizâsi, ancje di fûr de famee. Par chel che al inten lis feminis furlanis, o finìs cuntun sproc che dispès gno pari al citave: «La femine furlane e ten sù trê cjantons de cjase».
Par finî. Voaltris o vês savoltât e atualizât il concet de sgnape: nus disie dôs robis dal Friûl di salvâ o – ancjemò miôr – di promovi ben, o che a laressin fatis?
No ai la bachete magjiche e no mi sint di dâ conseis. Mi limiti a esprimi un desideri: o volarès che ducj nô furlans o pandessin plui braure e rispiet pe nestre tiere. I nestris valôrs e lis nestris lidrîs nus fasin cognossi di simpri tal mont. Parcè sotvalutâju, cuasi vergognâsi di lôr, culì, a cjase nestre?
Dree Venier


text:
SPECIÂL - Mario Collavino: Une bandiere furlane parsore il gnûf World Trade Center di New York
Là sù, sore dal gratecîl che al sarà il simbul de libertât e di rinassite de Americhe colpide dal terorisim, e svintularà un bandiere de Patrie. E simpri là sù, – ma di chê altre bande dal mont – lis cjampanis de tor di Muris a sunaran a fieste. Un dopli fîl al coleghe New York e Ruvigne, e al cûs dongje la storie di Mario Collavino, 77 agns, emigrât di zovin a Windsor, Ontario, tal Canadà. Cul fradi Rigo, al è stât fautôr di chê imprese dal modon che si clame «Collavino Construction Company». Che par 352,5 milions di dolars (cifre furnide dal sît web de societât comitente) si è garantide la costruzion dal complès plui impuartant e nomenât dal moment: la Freedom Tower, il gnûf World Trade Center.
Mario Collavino, la sô storie e scomence cuntune valîs in man. A podarès jessi la stesse di tancj dai nestris emigrants furlans.
Tai agns Cincuante, la Italie e jere ferme. Jo o vevi un barbe lât in Canadà tal 1948, che mi à clamât cun lui. Gno fradi Rigo al jere za là di un an. La veretât e jere che no volevi partî. O jeri peât ae mê tiere, al gno paîs. A Muris o jerin ducj tacâts: un par ducj e ducj par un. O ai patît un grum. Ma mi disevi: o voi e o torni, o fâs cinc agns e vonde… Invezit o soi tornât dopo siet agns e mi à fat impression. Il Friûl nol jere cambiât di cuant che o jeri lât vie, ma jo mi sintivi un pes fûr de aghe. O soi stât dôs, trê setemanis e po o soi tornât indaûr. Dentri di me no mi sei sintût mâl pal cambi di ategjament. Il Friûl al è simpri restât cun mê. Part de mê anime.
Dentri di chê valîs di emigrant, ce aial metût?
O stevin a Muris di Ruvigne. Di famee, o jerin contadins e o vevin i nestris problemis in timp di vuere. O mangjavin lidric e polente e polente e lat: ma e jere la vite di un «muran» di chê volte. Daspò la vuere, o soi lât a scuele fintremai ae cuinte elementâr; daspò o soi lât a Udin, a lavorâ. O jevavi aes cinc di buinore par cjapâ il tram a Sant Danêl. E o tornavi cjase aes cinc di sere, par po tornâ di gnûf a Sant Danêl, pe scuele serâl di disen. E je stade propit la mê formazion professionâl, il bagai plui impuartant che o ai puartât cun me. O ai imparât il mistîr e mi à dât la pussibilitât di sveâmi fûr e di vê la cognossince di cemût che a funzionin lis robis tal mont.
Chestis scuelis a àn formât schiriis di muradôrs preseâts tal mont. Altri che facoltâts di inzegnerie!
Par chest, il furlan tu lu viodis dapardut. In ogni cantîr. Prin di dut al è fuart, al è une raze di lavoradôr brâf, inteligjent, formât. Cualchi viaç a lavorin plui di ce che a pensin. Al è preseât, un trat distintîf e ricognossût.
Par esempli, tal so câs, cemût aial scomençât, une volte rivât a Windsor?
Corint daûr a une betoniere! Tal 1954, jo e gno fradi o vin scomençât cun piçui lavôrs… un blec di marcjepît, comedâ cualchi cjase… Ma o lavoravin simpri, ancje cence fermâsi di sabide. E propit la int di chel paisut, che cumò al è deventât un paison, e à scomençât a inacuarzisi di nô. E si à fat il salt des piçulis comessis aes grandis oparis: ospedâi, fabrichis, scuelis, e dopo o sin lâts indevant su chê strade, fassint robis simpri plui grandis. Lis fasevin ben e cun competence: cheste e je stade la nestre fortune.
Cuant si tachie a viodi a cressi pardabon la imprese dai Collavino?
Tra i ultins agns Sessante e i prins dai Setante. La nestre imprese e à cjapât comissions inte Gnove Scozie, tal Labrador, te Terranova, simpri in Canadà. Lavôrs considerâts jenfri i plui grancj e interessants de nazion. E po dopo, o sin rivâts in tancj paîs de Afriche (tra chescj, Camerun, Nigeria…), tal Orient di Mieç (Yemen, Emirâts Arabics), tal Sri Lanka. A jerin soredut lavôrs che a vignivin finanziâts dal guvier canadês, che nus veve viodût cemût che o lavoravin. Po o sin rivâts tai Stâts Unîts, dulà che o vin fat sù il «Marriott Hotel» di New York, il «Borgata Hotel Casino» di Atlantic City, e il «Renaissance Center» di Detroit, e in Florida.
La comesse plui impuartante però e je la ultime: Mario Collavino al è il costrutôr de Freedom Tower, prin edifici dal gnûf World Trade Center, a Ground Zero. Un simbul de Americhe post 11 di Setembar.
Mi cognossevin par chel che o vevi za fat. E o ai concorût ae selezion. O ai scugnût furnî un «résumé» des mês ativitâts. A volevin aciertâ che o fos net e che la mê imprese e fos nete. Ae fin, il «core», la struture puartant de Freedom Tower, le tirarà sù la mê imprese. Intai Stâts Unîts, e esist la figure dal «general» (une sorte di autoritât superiôr, ndr), che e à dividût in blocs i lavôrs di fâ, distribuintju. Par chest, simpri culì, o sin daûr a tratâ par altris lavôrs.
Cemût si ise davuelte la tratative?
Le ai gjestide dute jo, prime di lâ in feriis. Po o ai lassât i miei doi fîs Renzo e Paolo, par sierâle. O ai cuatri fîs: Renzo, Lora, Cynthia e Paolo. I doi masclis, inzegnîrs, a gjestissin la imprese cun me. Si che duncje o jeri in Portugal. I mei fîs mi àn clamât par dî che la Port Authority di New York e New Jersey, la societât che e governe la opare, e domandave un sbassament dal presit. Si capìs, a saran stâts ancje un pôc spaurîts, ma jo al telefon o soi stât iremovibil: «Cjalait, fruts, tornait dentri e disêt che plui sot di chel impuart no podìn lâ». Ae fin, le vin vude vinte.
O imagjini la gjonde.
Lôr no crodevin. No savevin se ridi o vaî. Ma ju capìs: si trate di un lavôr impuartant, al è l’edifici di ponte dal gnûf World Trade Center! E po, la stesse New York e je une citât dificil.
Si sa che il progjet al è dal architet polac american Daniel Libeskind. Cuâl isal il stât dai lavôrs?
O vin fat lis fondis, che a rivin jù fintremai a 50 metris sot tiere, e par cumò o sin rivâts a tirâ sù la struture fintremai al plan teren. Podopo, o vin di costruî 108 plans. Il gratecîl al va sù par 1776 «pîts», un numar simbolic: al è l’an de firme de Costituzion americane. Il nestri cantîr al da lavôr a 300 operaris.
Si doprarano materiâi particolârs?
Dute la struture e je in ciment armât. E chest al è un aspiet interessant: si trate di un ciment speciâl, un dai plui fuarts e rigjits in ûs in Americhe, cun carateristichis di resistence e di compression.
Cuant si proviodial di finî?
O vevin di completâ il lavôr tal 2011. Ma nol sarà cussì: il tiermin al è spostât al 2013. Ma no je stade colpe nestre: la Port Authority no nus à consegnâts i progjets. Tal sens che al è stât cualchi probleme cui disens, che a son stâts ritocjâts par rindi plui fuarte la struture in largjece. E la crisi finanziarie che e à metût in zenoglon la Americhe, no à judât: dutis lis tratativis pe assegnazion di chei altris lavôrs de Freedom Tower a son stadis blocadis, e tornadis a inviâ dome di pôc.
Ce si provial a vê i voi dal mont intor?
You know al è un cantîr blindât dal Fbi e de polizie, cun controi antiesplosîfs e antiterorisim. No si puedin mostrâ i progjets a di nissun, ni rivelâ detais. Dut «top secret»: o ai vût firmâ ancje une clausule tal contrat. Dut câs, e je une sensazion strane, contrastante. Ma tu pensis ancje a ce che al è Ground Zero e ce che culì al è sucedût. Cuant che o butavin lis fondis, dispès o cjatavin ancjemò rescj umans: o vevin di blocâ dut e di clamâ la sigurece. Al è sadness… cemût si disie in marilenghe?
Aviliment. Ma o sarês stâts ancje braurôs de comesse!
Un grum. Massime par vie dal gno jessi furlan emigrant. Pensant di dulà che o soi partît. E di jessi rivât a chest nivel. Par chest, o speri di rivâ adore di fâ vignî la bande di Muris, cuant che o fasarìn il licôf. Parcè che in chê dì, su la gnove Freedom Tower, te downtown di New York, e svintularà ancje la bandiere dal Friûl.
Il Canadà al è nomenât par jessi un model te atuazion dal multiculturalisim. Duncje i domandi: si sintial plui canadês o plui furlan?
Mi sint ducj i doi insiemit. Il Friûl al è dulà che o soi nassût, il Canadà al rapresente ce che o soi deventât e ce che o ai fat. O soi braurôs di jessi furlan e canadês.
Oscar Puntel


text:
TERITORIS - OMS DI LIBERTÂT. Lluís Companys, une vite al servizi de idee republicane (Catalogne)
Catalanisim, republicanisim e justizie sociâl. A son chescj i ideâi che a àn segnât la vite di Lluís Companys i Jover (1882 – 1940), prin president dal Parlament de Catalogne (1932 – 1933) e president dal Guvier catalan (Generalitat de Catalunya) dal 1934 al 1940.
Ativist republican bielzà di student, une volte deventât avocat al lavore cul sindacât in difese dai lavoradôrs. Cheste sô ativitât, intune cul impegn politic intal front republican e catalanist, lu puarte a jessi impresonât plui voltis. Intal 1931 al cjape part ae fondazion de Esquerra Republicana de Catalunya e pôc dopo, in rapresentance di chest partît, al rive ae vuide dal Comun di Barcelone. Al è un dai oms che, ta chel stes periodi, a son daûr de proclamazion de Republiche catalane: une indipendence formâl che e dure a pene 72 oris, ma che e vierç la strade pal Statût di autonomie catalan.
Il colp di stât militâr lu cjate ae vuide dal Guvier de Catalogne, une des areis che a resistin plui a dilunc al assalt des fuarcis fassistis spagnolis (e dai lôr aleâts todescs e talians). Cuant che aromai ancje la Catalogne e je pierdude, tal Zenâr dal ‘39, al passe in France là che al manten la vuide dal Guvier catalan in esili. Un an e mieç plui tart al è arestât dai naziscj in Bretagne e consegnât al regjim di Franco. Ai 15 di Otubar dal 1940 al ven fusilât alì dal cjistiel di Montjuïc. Fedêl fint insom ai siei ideâi, lis sôs ultimis peraulis a son “Per Catalunya!”.
CARLI PUP


text:
TERITORIS - SLOVENIE. E je rivade la “vinjeta” pal 2012
NUIE AUMENTS_Intun periodi cetant grivi par vie de crisi economiche come chel che si sta vivint in dì di vuê ancje in Slovenie, une buine gnove e rive de decision de Dars (Družba za avtoceste v Republiki Sloveniji - Societât pes autostradis te Republiche di Slovenie) che pal 2012 e tignarà i stes presits di chest an pes cussì clamadis “vignetis” (”vinjete” par sloven), vâl a dî i bolins che si scuen incolâ sui veris di machinis e motos par cori sui 533 chilometris des autostradis e sui 73 chilometris des superstradis dal paîs nestri vicin. Come che o viodês te tabele chi in bande, cost e durade no son cambiâts. Pai veicui fin a 3 toneladis e mieze di pês, il bolin anuâl al vignarà ancjemò 95 euros, chel par un mês 30 e chel par une setemane 15 euros. Viodìn lis “vignetis” pes motos: 47 euros e mieç par un an, 25 par sîs mês, 7 euros e mieç par une setemane sole.
VERT CLÂR_ La uniche novitât e je che al è mudât il colôr de stesse “vignete”, in maniere che pai poliziots al sedi plui facil viodi za di lontan se cui che al sta menant un veicul su la autostrade al sedi in regule, tal stes timp cence confondi il bolin sloven cun chei di altris paîs: di fat, il colôr dai bolins sielzût pal 2012 al è il vert clâr, a pet dal colôr di rose in vore pal an che al sta par sierâsi. Dut câs atenzion: se o vês comprât il bolin anuâl pal 2011, al restarà valit fin ai 31 di Zenâr dal prossim an. Cheste validitât disìn cussì “sprolungjade” e sarà fate buine ancje pes “vignetis” dal 2012: come pal an passât, a saran validis in dut par 14 mês, dal prin di Dicembar stât (zornade cuant che si è za tacât a vendilis) ai 31 di Zenâr dal 2013. Par cont invezit di chei altris bolins di sîs mes, di un mês o di une setemane, a son valits tacant de date cuant che si ju compre.
VENDITIS_ Secont ce che e à fat savê la Dars, tai prins nûf mês di chest an a son stadis vendudis 833 mil 226 “vignetis” validis par un an, vâl a dî l’un par cent in mancul rispiet al 2010; tal stes periodi, a son stadis vendudis però 983 mil 139 “vignetis” mensîls (il 8,2 par cent in plui dal an stât) e passe doi milions 800 mil bolins valits par une setemane, vâl a dî l’11,5 par cent in plui. Par cont des motos, di Zenâr a Setembar di chest an a son stâts vendûts 2.060 bolins di un an, 16.071 di sîs mês e 37.522 di une setemane. Invezit, dome te prime metât di chest an, la Dars e à incassât 135 milions 600 mil euros, il 4 par cent in plui rispiet al stes periodi dal an passât: 55 milions e mieç a son rivâts dal sisteme des vignetis, 80 milions e 100 mil invezit traviers i paiaments dal transit dai camions, che a àn di paiâ il passaç al casel.
DULÀ COMPRÂ_ Par cuistâ i bolins, in Slovenie a esistin plui di mil ponts vendite, tant che distributôrs di benzine, ediculis e uficis de pueste; lis “vignetis” si podin comprâ ancje in buteghis e casei di diviers paîs de Europe, tant che Austrie, Cravuazie, Ongjarie, Gjermanie, Slovachie, Republiche Ceche, Polonie, Romanie e Danimarcje. Ancje ca di nô, si capìs: stant al sît de Dars (www.dars.si, sît bilengâl par sloven e par inglês), in Friûl a son almancul 24 tra distributôrs di carburants, tabachins, bar e ediculis, di Gurize a Çuian, di Cormons a Gonârs, i puescj li che si podin cuistâ i bolins.
MULTIS_ Cun cui che nol è in regule cu lis “vignetis”, la polizie slovene no scherce: lis multis a van di 300 a 800 euros, ma si paie la metât se cui che al è stât cjatât no in regule al da fûr i bêçs dentri di vot dîs. E di sigûr la idee de “vignete” e à permetût a Lubiane di cjatâ il miluç de magne pes cassis dal Stât. Dal prin di Lui dal 2008, cuant che al fo introdusût il sisteme dai bolins pes autostradis, fin a dut il mês di Setembar di chest an, a son stadis fatis cuasi 164 mil multis, che a àn puartât dongje in dut la bielece di cuasi 25 milions di euros. Par esempli, tai prins nûf mês di chest an lis multis pal mancjât ûs dai bolins o pe lôr no validitât a son stadis 44 mil, uns mil di mancul rispiet al stes periodi dal 2010, e i plui multâts a son stâts i automobiliscj e i motocicliscj forescj. A proposit di multis: come che o vin vût za scrit su la pagjine de Slovenie tal numar de Patrie di Novembar, us ricuardìn che fin ai 15 di Març dal prossim an, come ogni Invier, par lâ in machine tal paîs nestri vicin bisugne vê simpri sot man lis cjadenis di nêf. Se la polizie us cjate cence, la multe e je di 120 euros, ma e pues rivâ a 400 se si bloche il trafic stant fers cu la machine par vie che no si àn lis cjadenis.
ALESSIO POTOCCO


text:
Rome antighe
Cuant che si fevele di Rome Antighe ,si intint fevelâ de civiltât che a puartât ae fondazion de citât-stât di Rome ,fondade te penisole taliane tal XI p.d.C.In tai dodis secui de sô esistence,le civiltât romane e scomence de monarchie, par divignî une republiche, par deventâ l'imperi plui grant che vedi dominât la Europe. Une serie di aveniments socio-politics,e puarte ae colade dal imperi,che si divît in doi. Le bande ocidentâl,che e tignive dentri la Spagne , le Gallie (la France di vuê,e la Italie ,si disfe in tal V secul d.d.C par dâ origjin a tancj reams indipendents. La bande orientâl,che e veve a cjâf la citât di Costantinopoli , la citât di Istambul di vuê, e sarà la capitâl dal Imperi Bizantin ,daspò dal 476 d.C.
La civiltât romane,e je mitude inte Antichitât classiche cun civiltâts come chês dal Antîc Egjit e chê de Antighe Grecie ,civiltât che e à ispirât une vore chê romane. De culture di Rome Antighe e ven buine part de culture dal mont ocidentâl di vuê,in fat di art , leteradure , lenghis e architeture ,e lis sôs influencis si cjatin ancje te culture e tal mont di vuê.
[cambie] La fondazion de citât
Ator dai cuei di Rome, a son stâts cjatâts testemoneancis di insediaments umans di cirche 6000 agns indaûr; chest al vûl dî che cheste zone e jere za abitade, forsit ancjemò prime de Etât dal Fier, ma ator dal teritori de regjon dal Lazi di vuê, di sigûr e jerin logadis popolazions che a vignivin dai Balcans.Intor de nassite di Rome a son almancul trê liendis:
- La liende di Romul e so fradi Remo, i doi zimui fîs dal diu Marte e di Rea Silvia, nevôts di Numitore, re de citât di Alba Longa.
- La liende di Enee, scjampât de Vuere di Troe cun so pari Anchîs. Il fi di Enea, al sarà il fondatôr di Alba Longa e progjienitôr dal popul dai Latins.
- La liende dal 'Rat des Sabinis': i Romans, rivâts de origjinarie Alba Longa cence feminis, a clamin i Sabins, une popolazion locâl, par fâ fieste insieme, ma, parâts fûr i oms, a puartin vie lis feminis. I Sabins,rabiâts, a jentrin in Rome, ma lis feminis si metin tal mieç, domandant la pâs.
Forsi dutis chestis a son nome liendis, ma un font di veretât al è: di sigûr o savìn che lis olmis di fortificazions cjatadis tal cuel Palatin a son de seconde metât dal secul VII prime di Crist, dongje dal 753, an de fondazion de citât secont la tradizion. E e je veretât ancje che i Sabins e Latin a si son messedâts, parcè che il secont Re di Rome (Numa Pompili), par fâ un non, al jere sabin. Ancje peraulis latinis come bos (vacje), scrofa (purcite), popina(cusine) a son peraulis di origjine sabine. Ator dal 620 prime di Crist, a rivin i Etruscs puartant la lôr civiltât influençade de antighe Grecie. Cun lôr Rome e divente finalmentri une citât. Il popul di pastôrs e di contadins al scomence a fâ sù cjasis in piere, stradis, fortificazion plui fuartis. Di sigûr la buine posizion strategjiche dal Tibar cun la isule Tibarine al à favorît la fondazion de citât. Ancje il fât di jessi tal mieç di dôs regjons come la Etrurie e la Campanie, regjons indulà i pastôrs a puartavin lis bestiis, e di jessi dongje dal mâr, indulà si podeve cjatâ il sâl, une vore impuartant, a àn zovât ae fortune successive di chel insediament.
[cambie] La epoche dai rês
Il periodi de monarchie a Rome al dure par doi secui e mieç. I prins Rês di Rome e son stâs une vore impuartants pe cressite socio-politiche de citât. In particolâr,in tâl secul VI, periodi di grande prosperitât pe citât, si scomencin a realizâ lis primis impuartantis oparis publichis, come la costruzion de Cloache Massime, e dal Foro Roman, il centri politic, aministratîf e religjôs de citât.
Il re Servio Tullio, al divît la citât in cuatri regjons, e al fâs costruî la prime cinte murarie. I Rês di Rome a son stâs secont la tradizion:
- Romul (753-715)
- Numa Pompilio (715-673)
- Tulio Ostilio (673-642)
- Anco Marzio (642-617)
- Tarcuini Prisc (616-579)
- Servio Tullio (578-534)
- Tarcuini il Superb (578-534)
[cambie] La Republiche romane
[cambie] Rome imperiâl


text:
Angstrom
L'angstrom (Å), scrit ancje ångström o ångström, al è une unitât di misure di lungjece. Nol aparten al SI, e al corispuint a 10−10 metris, ch'al ven a jessi 0,1 nanometris.
[cambie] Storie
L'angstrom al cjape il non dal fisic svedês Anders Jonas Ångström, un dai prins sienziâts a ocupâsi di spetriscopie.
[cambie] Ûs
L'angstrom, al dispiet dal fat che nol è une misure dal SI e che il so ûs al è disconseât, al è doprât da cetancj sienziâts par indicâ lis dimensions di molecolis e atoms, e par indicâ la lungjece dai leams chimics.
In alternative al angstrom, il SI al consee di doprâ il nanometri, 10-9 metris.
[cambie] Simbul
Il simbul dal angstrom al è une letare "A" sormontade da un balin (Å). Tai caratars Unicode chest segn si cjate come U+00C5, o da la tastiere ALT+0197


text:
MEDITANTLIS TAL SO CÛR. La ricete vere par ducj
A jerin i agns cincuante-cincuante cinc cuant che mê mari, vude te sachete une palanche in plui, si è cjolte il lusso di comprâ une cjadreute; cussì di sere vie pal estât si sentave un moment sul puiûl di cjase che al deve jù su la strade dal paîs. Di li e cjalave, e polsave.
Mi è vignût tal cjâf chest fat banâl de mê infanzie par vie che in chescj timps di grancj cambiaments mi cjati ancje jo tun cjantonut dal mont a viodi ce che al sta sucedint. E mi dîs: mê mari, che e veve fate la seconde elementâr, ce podevie capî dal grant mont? E ce puedio intindi jo dai savoltaments economics, politics, finanziaris, culturâi, multimediâi che o stin vivint?
Mi cjati sprovedût e o podarès dome contâ ce che o stoi provant dentri di me, scoltant ce che al sta sucedint, sore dut in Italie, tor ator di me.
Cuant che o jeri piçul, nus insegnavin che lis divinitâts de mitologjie greghe a gjoldevin suntune mont clamade Olimp. L’Olimp talian al sta slacant di ogni bande; la mont si è spacade e e bute fûr ogni sorte di porcariis e di violencis, di tangjents, privilegjos, interès, imbrois, burocrazie scandalose, distruzion dai piçui e spregio dai onescj; o dîs il vêr: mi àn ingomeât.
O soi strac ancje des notiziis che nus vegnin dadis; scoltant o leint mi somee di jentrâ tal palaç di veri o dai spiei li che une imagjine e devente mil e li che une volte dentri no tu sâs plui li che tu ti cjatis par vie che dutis lis jessudis a son in contemporani justis e sbalgjadis. Mi convinç simpri di plui che dut al ven pilotât: no esist veretât, ma dome veretât manipolade. Ce tant che a àn di ridi in alt sore la nestre ingjenuitât!
O vivìn une parvence di democrazie, une libertât plui che vigjilade, une informazion orchestrade… E nô o sin come fueis vultulinadis dai aiars che no savìn dontri che a rivin e dulà che a van. Cheste in grande part e je la Italie di vuê e il Friûl si cjate inpeolât in chest landri plui che vergognôs.
In alt si ritegnin studiâts, inteligjents e sans e a dan ricetis a chei altris. La ricete vere par ducj, e je dome une: par cambiâ la societât, o vin di medeâ prime di dut nô stes; nissun al vuarìs par un altri; ognidun al scuen pensâ a vuarîsi se.
Al è vêr che mê mari, sentade su la sô cjadreute, no à mudât lis tragjediis dal secul passât; però, nancje il mont nol à rivât a studâ la armonie e il benjessi che a jerin dentri di jê; se no à salvât il mont, e à salvât se stesse e la famee. Te societât nevrotiche di vuê o sin ducj rots ta la anime; tornìn al spirt, a la peraule dal Vanzeli par salvâ nô stes e chei dongje: chel che al salve se stes o une persone, al salve il mont intîr. ■
pre Tonin Cjapielâr


text:
Aeropuart di Da Nang
L'aeropuart Đà Nẵng (Sân bay Đà Nẵng) al è un aeropuart internazionâltâl di al lee la citât di Da Nang, Nam Trun Bo, Bac Trung Bo, Vietnam con lis principâls citât dal Quang Binh, cun colegaments direts cun cetantis citâts vie pe Hanoi e Ho Chi Minh sittà, Nha Trang, Da Lat, Buon Me Thuot, Pleiku, Quy Nhon, Singapore, Guangzhou, Siam Reap, Taipei, il scjali di Nam Trung Bo al è utilizât pai svoi charter. Al si cjate un aeropuart ancje al Nha Trang, Chu Lai, Phu Cat, Dong Tac, doprât dome pal turisim e come elipuart.


text:
IL FERÂL
50 agns indaur, ai 11 di Otubar dal 1962, al scomençà chel grant event dal Concili Vatican II, volût di pape Zuan XXIII. (Si sierà ai 8 di Dicembar dal 1965). Un fat impuartanton te Glesie che in chei agns e veve capît che bisugnave cjatâ gnovis stradis di dialic cul mont, cun altris religjons, cui fedêi; che bisugnave tirâ vie incrostazions che no centravin par nuie cul vanzeli; che bisugnave spalancâ i barcons par si gambiàs l’aiar e rinovâ la struture masse lontane de int… Al è stât un timp di grande sperance. Il fat nissun lu dismentee, ma il spirt dal concili si è smamît. L’event o volìn ricuardâlu riproponint l’articul che pre Antoni al veve scrit a 40 agns de sô conclusion.
pre Roman Michelotti
La glesie e à celebrât, ai 8 di Dicembar, i corante agns de conclusion dai Concili Vatican II. Par cumbinazion, la mê classe si è cjatade a studiâ teologjie tune situazion psicologjiche curiose: o studiavin robis che si saveve o si sperave che lis varessin gambiadis e no vevin sot man lis novitâts. Di fat o vin corante agns di messe, la stesse etât dal concili. Ma, se no nus rivavin i documents, ancjemò in gjestazion, nus rivave il revoc di chê robe grande che a stavin fasint a Rome, là che une glesie, gjelose e ossessionade de sô tradizion, e stave cerçant un clime gnûf di libertât e di pluralisim, une autentiche rivoluzion. Une rivoluzion profonde, no di façade, une conversion radicâl tai rapuarts tra glesie e mont. Chel che si clamave e si sintive come “il spirt dal concili”.
Pe glesie, usade a misurâsi cui secui, corante agns a son un timp vonde curt par meti in vore un concili. Soredut se si pense che il concili di Trent (1545-1563), al à durât par cuatri secui e al dure orepresint. Ma corante agns a son ancje une eternitât, come il timp che i fîs di Israel a àn vivût fra la liberazion dal Egjit e la sistemazion te tiere de promesse. Soredut se si pense a l’acelerazion dai nestris timps, là che tune gjenerazion si viodin plui novitâts che tai secui precedents. Al è par chel che cualchidun al domande un gnûf concili, biel che altris a domandin plui pazience. E, come simpri, lis stradis si dividin e lis opinionis si contrastin. Cui esalte la fedeltât de glesie, soredut gjerarchiche, al concili e cui berle al tradiment, cui fevele di primevere e cui di sierade, cui sint la soflade dal spirt ch’e continue a svintâ e cui sint aiar pesant e stagnant di restaurazion. Come simpri, and è resons pro e cuintri.
Personalmemtri, par chel che al po valê il judizi di chest fi dal concili, ancje se ultin, o dîs che no si po fevelâ di tradiment, parcè che nol è stât tradît nuie, ma di ridimensionament e di ripensament. Un pôc par colpe de pôre dai reazionaris e un pôc par colpe di chei che, cun masse premure e cun pocje inteligjence, si son contentâts de novitât esteriôr dal concili, cun cualchi strambetât e banalitât. Mi riferìs a la distruzion di un patrimoni splendit come la tradizion musicâl e liturgjiche latine, par lassâ il puest al nuie. O la premure di voltâ l’altâr viers la int cence preocupâsi di voltâ il cjâf e il cûr. O di tradusi tes lenghis dal popul cence cjatâ une gnove formulazion dal misteri.
Ma ce che o cjati plui preocupant e deludent al è che al è sparît il spirt dal concili, la passion pe glesie e de glesie pal mont, la stime profonde e la simpatie gjenuine par dut ce che Diu al opere te storie dai oms. Une glesie che no à grande fiducie te maturitât e responsabilitât dai oms. O vin ancjemò une glesie autoreferenziâl e simpri in catedre a meti vôts come une mestre vedrane, plui che come une none che e cjale cun simpatiche ironie ce che a cumbinin i nevôts. Par no dî de pocje udience ch’al à il popul di Diu, restât spetadôr e fruidôr di ce che a cumbinin in alt, ma no atôr e protagonist. Par no fevelâ dai vescui e des conferencis episcopâls e des grandis sembleis continentâls, che a dipendin simpri di plui di une curie romane rinfuartide e acentradorie come mai.
O soi partît cu la gole di chel disordin creatîf dal Spirt che al bute par aiar lis cjartis plenis di (sante) mufe e mi cjati a la fin de mê cariere cun pacs di befei e pronunciaments sun dut e di dut, come i fruts di asilo. Ma nuie no mi impedìs di pensâ a chel event come a un fat providenziâl e a sintî la nostalgjie di chê stagjon cussì grande, ancje se curte come ducj i siums. ■
(Cirint lis olmis di Diu, 17.12.2005)
pre ANTONI BELINE


text:
Ogni robe ca ti po capità ta vite, sa dure poc a e miôr: sa è une robe brute …. parceche a è brute, sa è biele….. parceche ogni biel bal al stufe; cussì al è nassût il CD "Miôr curte, cjançons in mancul di 3 minûts" e dutes la cjançons, pûr durant cussì poc, a an un argoment e un rangjament completamentri difarent une da che ate. Par l'autôr la plui grande sodisfazion a sarès di fales cjantà da int sot la doce la matine, o tai moments di relax come sa fossin normâls cjançons italianes o ingleses. Las peraules e las musiches origjinai a son stades scrites da Aldo Rossi cul furlan di Plan Darte misclicjât. I argoments tratàs a son chei da vite di ogni di o da tradizion furlane e di seguit i fasin une piçule descrizion dai argoments:
Crazy bob: sigle uficiâl da cuinte edizion da manifestazion "Crazy bob" sul Zoncolan dal 10 al 12 di Març 2006; scrite in inglês e furlan colpe la globalizazion;
Download: cjançon ispirade da ducj i navigadôrs Furlans ator pe ret, ingredeâts tra file, servers e conessions;
Meteo Triestin: la querelle tra Triestins e Furlans a passe par il meteo regjonâl dal Giornale radio das 7 e 20 da matine; divertent;-))
Tvb tvb: storie d'amôr tra adolessents via messagins sms e come dut chel ca riguarde i adolessents une piçule tragjedie; intense :-p
Cjalde che sere: la sere dal 6 Mai 1976 tai voi di doi frutàs che che sere a erin a morosà a tor par Glemone; il teremot come no tu lu vorès mai imagjinât;
Il mal dal madon: la storie di un furlan colpît da "ataviche" malatie dal furlan, la voe di madon e di vuleisi fa la cjase; divertent;-))
Frico: cjançon ca plas veramenti a ducj e ca propon une nove ricete pal frico: dopo chel friabil e chel morbit, ecco il frico cun la.....;-))
Stude la lus: fa l'amôr, une das pocjis robis che al è miôr ca no setin curtes encje par no fa brutes figures; sensuâl e al stes timp romantiche
Nouvelle cuisine: met un furlan a cene in un locâl di cusine francese e il risultât lu scoltais ta cjançon; da une storie realmente sucedude:-)
Code: storie di un tipo rabiôs par vei fat pasà denant une tipe in code che dopo i tire il pac... e ce pac di chei ca brusjin; rabiose:-p
Mi an rapinât: la vere storie dal passaç Lira-Euro jodût traviers il tacuin che al reste simpri vueit cence savei cemût; un grum simpatiche;-))
I agns pasaz: bonus track lungje, cun pinsîrs ca cirin tai agns pasaz la fuarce par frontà il doman; un grum difarent da che ates
Credits:
Pensât, scrit, metût adun, mixat e prodot da Aldo Rossi tra il Zenâr 2003 e il Jugn 2005, "Crazy bob" e "Download" tra Nadal 2005 e Zenar 2006. Ducj i struments e i computers son stas sunâts e programâts da Aldo Rossi e encje il mastering fat a Tumieç. Las peraules e las musiches origjinai a son stades scrites da Aldo Rossi. Las fotografies a son di Luca D'Agostino. Design dal CD di Igor Tullio.
Aldo Rossi al vûl ringrazià: Silvia e Francesco pa soportazion; Rudy Selenati: par dut ce cal sa lui e par vêmi dât l'idee da cjançon "Nouvell Cousine" (mai scometi cun lui); Luca d'Agostino: al à fat meracui (visto il soggetto da fotografare); Pamela: la parone da cotule (e dal sot cotule) in copertine; Igor Tullio: par vei sistemât la grafiche dal CD e encje un poc las mes idees in materie; grazie a Tullio Durigon pa delicatece cal à tal presentà la mes cjançons; Monica Tallone: ce furtune veti incontrade.


text:
FriulianTranslation
From Wesnoth
Wesnoth par Furlan
In cheste pagjine wiki si puedin cjatâ informazions sore la traduzion par furlan dal zûc "La batae par Wesnoth".
La traduzion je pene scomençade, zontiti al grop di traduzion! ^_^
Current translation team
Tradutôrs atîfs
Par cumò dome:
- Michele Calligaris (User:MayBug) - mailto:michele.calligaris-CAIUT-gmail.com
Statistichis sul stât de traduzion par furlan: Cjale
Stât de traduzion
Dubis inte traduzion
- Hit -> Bati ?
- Strike -> Bati ?
- Interact -> Interagjî?
- Undead -> No-muart / Spirt muart ?
Unitâts
Liste des unitâts dal zuc:
- Liste des unitâts dal zuc
- lista des unitâts bielzà voltadis
Carateristichis (Traits)
Tips di dam
Armis speciâls
Abilitâts
Corezions di fâ
Se o volês judâ/segnalâ falis inte traduzione, o podês scrivi un mesaç culì opure dentri dal forum uficiâl.
- Post de traduzion furlane dal Forum Uficiâl: Wesnoth par Furlan
Contats
- E-mail: michele.calligaris -caiut - gmail.com
- IRC: Canâl #wesnoth sul server irc.freenode.net
- Ultim inzornament par cure di MayBug


text:
Polente
La polente al è un aliment tradizionâl une vore presint tes taulis dal Nord de Italie, ma si pues cjatâle in forme lizermentri diferente ancje in pais come la Austrie, la Slovenie, la Romanie e la Serbie.
La polente al è un impast di farine zale o blancje di blave o di altris cereâi (saròs), aghe e sâl, lassade cuei par une ore intune cjalderie di ram.
In Cjargne invezit de cjalderie di ram si doprave e si dopre ancjemò il cjalderuç di ghise. Stant che il cjalderuç di ghise al à un spessôr plui grant di chel di ram, la masse termiche e je plui impuartante e la temperadure medie dal impast di aghe e farine e je vonde costante e si riscje mancul di brusâle.
I prins a mangjâ la polente a son stâts i Romans, che fasevin une polente di spelte, pluitost dure che clamavin puls. Inte antighe Grecie, al vignive doprât invezit il vuardi.
[cambie] Tradizions
Tradizion e volarès che si benedissi cul spali: prin di taiâle si fâs un mot a crôs cul spali tindût parsore de polente cjalde. Mê none e diseve simpri un induvinel: “E je une robe su la bree che tire dongje dute la famee…” Ducj o savevin la rispueste ma o rispuindevin simpri cuant che la pogneve pronte in taule.
Tai timps di magre la polente, e nome chê, e puartave la pelagre, tai timps di vuere, la polente e jere il mangjâ dai puars. Visâsi la polente che "e pareve une piçule lune, in un gran cercli di vapôrs" che si mangjave a cjase di Tonio jenfri “I promessi sposi" di Alessandro Manzoni.
La polente si lee ben sedi cul frico e ducj e doi chescj plats a son un grum bogns ancje la zornade daspò. La polente salacor la si po taiâ a fetutis par brustulîle su la gridele. E va ben sedi ancje cun ducj i plats che a àn il tocjo, come il Gulasch, e il bacalà.
[cambie] Recipe
Par chest plat a si scugne vê farine zale di blave di buine cualitât (no chê blancje che e à un savôr plui delicât). Ûs doi la porzion pai solits doi afamâts:
Si puarte a bulizion un mieç litri di aghe, pôc prin che e cjapi il bol si zonte mieze sedonute di sâl grues, e duncje si scomence a butâ a ploie la farine, messedant cuntune scorie a man, o ancje cuntune sedon di len: al è impuartant zontâ la farine une vore planc e ben messedant, par evitâ che a vegnin grops. Par la cuantitât de farine, i vuelin su par ju 200 grams: dut câs a seconde de cualitât de farine suparà plui o mancul aghe, duncje lait un poc a voli.
Il compost al scugne jessi de consistence de bessiamele penze, parcè che al volarà impenzisi cul cuei. O vês di vê aghe cjalde a puartade di man par slungjâ la preparazion se e varès di suiâsi masse. La polente si impenzìs daspò che e je stade tirade fûr dal fûc, si che duncje al è simpri ben tignîle morbidute. A chest pont al è cui che al messede di continui e cui che le lasse cuei cence fastidi, messedant nome par disfâ la crostute penze che si ven a fâ parsore. La cuete e à di durâ al mancul un cuarante minûts, a la fin, tradizion e vûl che e sedi strucjade intun taulîr di len, dantgj la fâte di lune plene.


text:
Junon
Junon e je une divinitât de mitologjie romane, leade al cicli lunâr dai prins popui italics. E jere la antighe divinitât dal matrimoni e dal part, rapresentade dispès intal at di dâ di tete, che e à assumût, po dopo, lis funzions di protetore dal Stât: dai antîcs Romans, di fat, e je stade soreponude in maniere graduâl a Ere de mitologjie greghe, deventant la femine di Jupitar, duncje la plui impuartante divinitât feminine. E jere ancje la protetore dai animâi, in particolâr par jê al jere sacri il pavon. In so onôr a jerin stâts tirâts sù templis, che in chei e vignive venerade tant che Monete ("chê che e vise"), e in chest rûl si sarès distinte salvant i romans dilunc dal assalt puartât dai Gjai. Junon Lucine e difindeve lis nassitis e i fruts: in so onôr a vignivin celebradis lis Matronalia e lis fiestis Caprotinae ai 7 di Lui. Si conte che Junon e fos nemie zurade dai Troians par trê motîfs doi mitics: la ofese vude di Parit parcè che al veve dât il miluç de bielece a Venere impen che a jê; il rapiment di Ganimêt de bande di Jupitar che al fasè di lui il so amant e il copîr dai dius; la profezie che si conte inte Eneide, che la sô citât predilete e sarès distrute dai dissendents di Troie e duncje dai Romans.


text:
domenica 31 luglio 2011
PASSAÇ A NORD OVEST DI TRIEST
venerdì 29 luglio 2011
LA MAIUTE DI ZIDANE
mercoledì 27 luglio 2011
CONTECURTE 1511 a Vençon
Nus plaseve però interompi la publicazion des nestris contis de Ostarie Viere par comunicâus che Vinars ai 5 di Avost, si davuelzarà une serade inmaneade dal Comun di Vençon, dulà che nô di Contecurte, come che za o vin fat pe serade di Rivis di Sedean, a prestarìn vôs e contis a che de Associazion 1511, par une serade a teme storic-naratîf sul riviel di 500 agns fa.
La serade e je proviodude par lis 9.00 sot sere, alì dal Fuartin Venezian, pene metût a puest, dilunc la strade che di Vençon e puarte bande Bordan, dilunc l'arzin dal Tiliment.
Us spietìn!
martedì 26 luglio 2011
CHEL BIRICHIN DAL DIESIS
Il vecjo i contà che come ogni an al varès vût gust di sunâ il toc de “Salût in abondance”, cuant che par vie dai voi, al sbalià la note, chel maledet Sol bemol: la armonie dal maiôr e voltâ in minôr e lui si sintî colâ di colp lis fuarcis sintintsi vecjo e flap. Al domandà scuse al autôr, al spartît e al so violin ma, nuie, la note e veve mudât la melodie e la origjinâl, ufindude, no si lassave cjatâ plui. «No sarà la prime volte che chel acident si lu fale, mestri, al è un câs za considerât!».
Cuntune muse stuarte il vecjo al rispuindè: «Che no ciri di parâ a nuie, o sai ce che o dîs, o cognòs la falope che o ai fat, o vin di cjatâ chel acident prin che al sedi masse tart!».
«Mestri, o crôt che al sedi ancjemò in cjase».
«Po stâi, ma al mancje di îr di sere!».
O savevi che un acuardi par solit si cjate ben adun cu lis sôs notis e nol à chê di slontanâsi de sô cove: «Mestri, chel diesis al cirarà lis sûrs, nol à interès a cantins di sorte».
«Se no ju à ancjemò cjatâts, ju cjatarà in curt!», al deventà scûr te muse e une lagrime i colà drete sul barbuç. O scomençarin a cirî a scandai, tacant de lavadorie, che lis notis i plâs niçulâsi un grum; vierzint lis confezions di paste, massime chês di tempestine là che une note si platarès benon; lis scjatis di botons e chês des matitis coloradis, lis vîts e i bulons, tes clâfs e tes balutis dai nevoduts: nie di nie. Al jere cunvint si scugnìs, pe teribil melodie vuarfine, disvuedâ la cjase e fâ une deratizazion complete, cun chê di studâ la fuarce dal acuardi scjavaçât. Melie lu visà dal fat che cun jê alì nol sarès sucedût nuie ma, no si sa mai, al jere miôr che al les a durmî là di sô fie. Il vecjo si sgrisulà a chê detule e al scjampà vie berlant la sô disaprovazion.
Melie le cjatà tal cûr de gnot platade intune scjate di biscots jenfri mieç di un ritornel (2). Il professôr al tornâ a soreli ben alt, jentrant in ponte di pîts: al cjatà su la taule nome chest biliet: «Mestri, al è dut a puest. Lis notis a son dutis tal lôr spartît e a spietin nome di jessi sunadis par ben. Une altre volte che al sieri ben la scjate dai ritornei dopo fat di gulizion! Si viodìn, mandi, Melie».
Conte cjolte de Ostarie viere
lunedì 25 luglio 2011
IL DÌ DAL AN DE AGNE LENE
domenica 24 luglio 2011
BRAÙRE
venerdì 22 luglio 2011
LA OTAVE CORSIE
mercoledì 20 luglio 2011
LA SCJATULE
lunedì 18 luglio 2011
IL SACRIFICI
Une cleve revide e mene sù fin al nivel dal teren. Su lis rostis, creaturis aberantis a sdrondenin, si sdrangolin convulsivis, a soflin, dentri sivilots di vues, lungjis zemudis. Gnauluts a fasin carabetâ manariis slusintis; cjalcjuts a parin vie l’aiar cu lis alis membranosis, tufant nulôrs grivis; moviis a cridin sbavacjant sbrume rosade. La lune solferine de eclìs e sgjavente lûs redrose su lis musis stramidis dal rancûr, incagnidis dal deliri che mai nol sbroche fûr.
domenica 17 luglio 2011
UNE VITE LADE A TOCS
Al jere plui il svergognâsi a dî ce che al jere sucedût che no la pôre, la vergogne di tornâ indaûr une robe imprestade lade a tocs.
venerdì 15 luglio 2011
LIS CIALIS
mercoledì 13 luglio 2011
IL SEST SENS DE MÊ VITE
lunedì 11 luglio 2011
LA TOVAIUTE DI LUBOS
domenica 10 luglio 2011
E IL MUTURIN?
venerdì 8 luglio 2011
ANTÎL
Conte cjolte de Ostarie viere
mercoledì 6 luglio 2011
TANDEM
Conte cjolte de Ostarie viere
lunedì 4 luglio 2011
LA BOLSA
Conte cjolte de Ostarie viere


text:
Te tierce pontade de rubriche leterarie di Internazionalitari o tornìn intal Paîs Basc par fevelâ di Edorta Jimenez. Il tocut che si propon chi disot al è gjavât fûr dal romanç “Baleen berbaroa” publicât tal 1997 de cjase editore Txalaparta (publicât par talian tal 2003 cul titul “La voce delle balene” dal editôr Tranchida). Si trate di une conte lungje che si davuelç intal Paîs Basc vie pal secul XVI. La muart di un marinâr e sburte il zovin Sebastian a lâ plui a fonts ta chel che al pense che al sedi un sassinament. La sô ricercje lu puartarà a scuvierzi cetant di plui di chel che al varès pensât e a cjatâ fûr chê che e sarà la sô strade.
Al jere un satûl, di un len scûr preseôs che sul tapon al veve scrit il gno non cun letaris indoradis. Di aur a jerin ancje la clavute, la bochetute de clavarie e lis bertuelis daûr.
“Sù po om, vierzilu!”
Chel “sù po om” e jere la musiche dai agnui pes mês orelis. Plui che no dutis chês altris voltis che te mê vite mi vevin clamât “om”. O vierzei chel satûl. Par ducj i agnui dal Cîl e par ducj i diaui dal Unfier, ce che nol jere li dentri!
O tirai sù il tapon che tal so didentri al veve une sorte di sachete fodrade di sede turchine che, dentri vie, si lumave une bergamine. Cundut che chel che o viodevi al fos maraveôs tant che il Cîl, ce che al jere dentri al jere ancjemò plui biel dal arc di Sant Marc. I miei voi i rivarin sbrissant su la sede turchine.
“Sâr mestri, ce che al è?”
“Al è par te.”
A jerin ducj i imprescj che a coventin a di un pilote par imbastî une traviersade sigure: un compàs; un canocjâl, par svicinâ ce che al è lontan; une sfere armilâr par calcolâ i calendaris par cent agns cui lôr mês, i lôr dîs, lis lôr oris; une bussule; e, par finî, une clessidre che il so savalon blanc al slusive di fine purece.
“Gr… grazie une vore.” Cuasi no rivavi a dî peraule. “Us ai agrât une vore.”
“O soi jo che ti ai agrât.” Mi rispuindè tant che difûr si podevin sintî i pas di Martin.
Cuant che i disei “us ai agrât” mi visai che ducj chei che ju vevi sintûts a dî chel istès – Agirre, Luzien, barbe Juan e Zubiaur – a jerin dentri tune societât segrete. Mi vignì fintremai di pensâ che cul doprâ chês peraulis, sâr Zubiaur mi varès tignût par un membri di chê societât dome par vêlis sintudis sui miei lavris. Se e je vite ta chel altri mont al è di sperâ che si puedi jessi contents come che o ai stât jo ta chel moment. Se nol è cussì, alore miôr che no sedi!